- Kalatjiyalakutu
- <
- 1
- >

Kalatjiyanya Ngurrara Tjuṯaku Wantirriyaṉutja
1
1-2 Ngayulu Puulalu, Timitjiyiluṯarra Kalatjiyanya ngurrara tjuṯaku piipa ngaatjanya wakara wantirriyaṉi, nyurrangarrimpa. Timitjiyi paluru Yiitjuku walytja palya nyinanyi. Katutjalu yirriṯi ngayunya watjaṉu ngayulu Yiitju Kurayitjaku waarrkana nyinanytjaku. Ngayulu kuliṉi nyurrangarri tjukarurru nyinanyi Yiitjuku. Paapa Katutjalu, mayutju Yiitju Kurayitjaluṯarra nyurrangarrinya yaṉṯayaṉṯaṉi, yunypanyurra palumpa kutjarra nyinanytjaku. Ngayuluṉa yunytjurringanyi yalatji nyurrangarriṯarra yunypa nyinanytjaku.
Puulalupula Katutjanya waḻkulku
3-4 Nyurrangarri tjukarurru nyinanytjala nganaṉa paapa Katutjanya yalatji tjapilpayi, “Kalatjiyanya ngurrara tjuṯaya tjukarurru nyuntupa nyinanyi, nyuntu palya tjananyan yaṉṯayaṉṯaṉi. Tjana yilta tjukarurru nyinanyi mayutju Yiitjuku, yaṉangu kutjupa tjuṯa tjananya yaṉṯayaṉṯalpayi.” Yiitju Kurayitjanya nganampa mayutju nyinanyi. Nganaṉa kuliṉi Katutjanya palumpa paapa walytja nyinanyi. 5 Wangka Yiitjunyatjarra yirriṯinguru nyurrangarri ngalya kuliṉu, wangka palumpaṉu. Yalatji kuliranyurra Yiitjuku walytjarringkula yalatji kulilpayi, “Nganaṉa wiyarringkula ilta Katutjaku ngurrangka kana kutu nyinamalpa.” Yalatji kuwarri nyurrangarri kutu kulira Yiitjuku tjukarurru nyinanyi, yaṉangu kutjupa tjuṯanyurra yaṉṯayaṉṯaṉi, palumpa wangkatjarrangku. Yilta Katutjalu nyurrangarrinya palumpa ngurrangka kana kanyilku kutu.
6 Ngurra tjuṯawanaṯarra yaṉangu tjuṯalingkungkuya wangka Yiitjunyatjarra kulira palumpa walytja nyinanyi. Nyurrangarrimpa ngurrawanaṯarra yaṉangu tjuṯangku wangka Yiitjunyatjarra kulira palumpa walytja nyinanyi. Katutjalulampa yilta aḻṯururringkula Yiitjunya wantirriyaṉu nganaṉa palumpa wangka kulintjaku. 7 Yalatji nganampa walytja Yipaparatjalu nyurrangarrinya yirriṯi nintilpayi. Puulalu Timitjiyilulitju watjaṉu wati paluru nyurrangarrilakutu yankula wangka Yiitjunyatjarra nintintjaku. Wati paluruṯarra tjungungku nganaṉatju Yiitjuku waarrka palyalpayi. 8 Paluru ngalinyatju tjakultjunu yalatji, “Katutjaku kurrunpangku tjananya Kalatjiyanya ngurrara tjuṯa nintilpayi tjana yaṉangu kutjupa tjuṯaku yunytju nyinanytjaku. Yilta tjana tjanampa yunytju nyinanyi.”
Yiitju Kurayitjanya yilta mayutju tiṉa nyinanyi
9 Yirriṯi nyurrangarri Yiitjuku walytjarrinytjala Yipaparatjalu nganaṉanyatju tjakultjunkunytjala ngalitju kutu Katutjanya nyurrangarrimpa tjapilpayi. Yalatjilitju tjapilpayi, “Katutja. Nyuntu tjananya Kalatjiyanya ngurrara tjuṯa nintinma!, tjana nyuntupaṉu wangkawana tjukarurru palyantjaku. Alatji palunyaṯarra nintinma tjananya!, tjana nyuntupaṉu kurrunpangku nintintjala kulira tjukarurrungku palyantjaku.” 10 Yalatji Katutjaku kurrunpangku nyurrangarrinya nintintjala nyurrangarri kulira tjukarurrulpi nyinaku nganampa mayutju Yiitjuku. Paluru nyurrangarrimpa yunypa nyinaku palunya nguwanpanyurra tjukarurru nyinarra yaṉangu kutjupa tjuṯaku tjukarurru palyantjala. Palulangurunyurra palya nyinamalpa Katutjalu kulintjawana. Katutjanya nyurrampa yunypa nyinanyingka, yalatji nyurrangarri nyinarra puntura nintirriku Katutjaku. 11 Katutjalu ngangkari tiṉatjarrangku nyurrangarrinya rapalku Yiitjukunyurra tjukarurru kutu nyinanytjaku, tuunlayiki tjuṯangku nyurrangarrinya panypurangkunytjala. Yalatjinyurra tjukarurru nyinarra puntura yunypa nyinaku.
12 Nyurrangarri Katutjaku walytjarringutjangka paluru nyurrangarrinya watjaṉu, “Nyurrangarri ngayuku walytja tjuṯa nyinanyi. Ngayulu nyurrangarrinya ngayuku ngurrangkalpi nyinatjunku, Yiitjuku walytja kutjupa tjuṯawana.” Katutjalu watjaṉutja palunyanyurra kulira palunya waḻkuntjaku. 13-14 Nganaṉa yirriṯi mamuku mayutjuku walytja tjuṯa nyinangi, palumpa wangka kulira nganaṉa kuya puntu palyara nyinapayi. Kuwarrilpi nganaṉa Yiitju Kurayitjaku walytja tjuṯalpi nyinanyi. Katutjalu Yiitju palunya palumpa katja wantirriyaṉu nganaṉa palumpa wangka kulira palumpa walytjalpi nyinanytjaku. Yiitju paluru nganampa kuya waṉipayi, nganaṉa kutu kuya palyalpayi tjuṯa Katutjalulanya pungkutjipingkamarra.
15 Nganaṉa Katutjanya kurungku nyakunytjawiya palumpa katja kutjulatjura nyakupayi. Katutjaku katja yurruntitja Yiitju Kurayitjanya yuti kurungku nyakupayi. Paapa Katutjanya an Yiitju Kurayitjanyaṯarra mayutju tiṉa kutjarrapula nyinanyi. Yiitju Kurayitja paluru yilta mayutju tiṉa nyinanyi mayutju kutjupa tjuṯangka wirriḻi. 16 Yiitjulu Katutjaluṯarrapula tjungungku yuwankarra palyaṉu, tjiṉṯu pira, ilkari ngurrara yuwankarra, manta ngurrara yuwankarraṯarra puḻi, tali watiya tjuṯaṯarra paluru kutjarra palyaṉu. Yutiwiya ngarapayi tjuṯa yuti ngarapayi tjuṯa, yuwankarra paluru kutjarra palyaṉu, mamu tjuṯaṯarra. Paluru kutjarra yalatji yuwankarra palyara Katutjalu kuliṉu yalatji, “Yuwankarra yalatji ngaranyi ngayuku katjaku.”
17 Manta ilkariṯarra ngaranytjawiyangka, yurrunpa Katutjaku katja paluru nyinangi. Manta ilkariṯarra Yiitju Kurayitjalu palyara ngaratjunkula yalatji kutu kanyiṉi, ngangkari tiṉatjarrangku. 18 Palumpa walytja tjuṯakulampa Yiitju Kurayitjanya paluru mayutju tiṉa nyinanyi. Paluru nganaṉanya ngulytjura nyinatjunku kana kutu nyinanytjaku. Nganaṉa ngula mirri ngarrirra kanarringku. Yiitju paluru yurrunpa mirringuru kanarringu mayutju tiṉa nyinakitja, nganampa, kutjupa tjuṯakuṯarra.
19 Katja palumpara yunyparrirra Katutjalu watjaṉu paluruṯarra mayutju tiṉa Katutjalawana nyinanytjaku, ngangkari tiṉa kutjutjarrapula. 20 Katutjalu kuliṉu, “Palya Yiitju Kurayitjanya mantakutu ankula watiyangka waralyngarala mirrirriku, ngurrka tjutirra. Yalatji paluru mirrirriku tjawirrilyi nguwanpa yaṉangu tjuṯaku kuya waṉikitja. Tjawirrilyi nyakula ngayulu manta ngurrara tjuṯaku, ilkari ngurrara tjuṯakuṯarra kalyparriku.”
21 Yirriṯi nyurrangarri Katutjaku yunytjuwiya nyinangi, kuya palyara nyinapayi. 22 Yiitju Kurayitja paluru ngalyankula yaṉangurringu. Yaṉangu nyinarra paluru mirrirringutjangka, Katutjakunyurra kalypalpi nyinanyi. Yiitju paluru nyurrangarrimpa mirrirringkula kuya waṉingu, Katutjakunyurra kalypalpi nyinanytjaku, kuya palyalwiyanyurra tjukarurru nyinanytjaku, palumpa walytja tjuṯa.
23 Yalatjinyurra tjukarurru kutu Yiitjuku nyinanytjaku. Yiitjukuṉu wangkanyurra irriṯi kulira walytjarringu. Walytjarringkulanyurra yalatji kuliṉingi, “Nganaṉa Yiitjuku walytjarringkula Katutjaku kalyparringu. Yilta nganaṉa palumpa ngurrangka ngula nyinaku.” Yalatjinyurra kutu kulintjaku. Yiitjukuṉu wangka palunya maṯupurra, yaṉangu tjuṯangku manta kutjupa kutjupawanangku yuruwana nyinanytja tjuṯangkuṯarra kulira palumpa walytjarringu. Ngayulu wangka maṯupurra palunya ngurra tjuṯawana tjakultjurinkupayi, yalatji ngayulu Yiitju Kurayitjaku waarrka palyalpayi.
Katutjalu kuliṉu ngayulu yaṉangu tjuṯawana wangka Yiitjunyatjarra tjakultjurinkunytjaku
24 Ngayulu nyurrangarrilawana, Tjuwuwiya kutjupa tjuṯawanaṯarra Yiitjukuṉu wangka nintintjala tjana ngayunya witira tjiilangka tjarrpatjunu. Kuwarri kutuṉa tjiilangka nyinanyi. Yirriṯi Yiitju Kurayitjanya yunytjuwiya tjuṯangku panypurangkula pungkunytjala paluru kutu tjukarurru nyinangi yalatji kulira, “Tjana ngayunya pungkula yiluntananyingka yaṉangu tjuṯalpi ngayuku walytjarriku.” Palunya nguwanpa ngayunyalpi yunytjuwiya tjuṯangku panypurangkula pungkunytjala ngayulu yalatji kulilpayi. Ngayunya tjana panypurangkula tjiilangka tjarrpatjunkula kanyintjala yaṉangu kutjupa tjuṯangku kulilku, “Puulanya nguḻuwiya kutu tjukarurru tjiilangka nyinanyi Yiitjuku. Nganaṉa palunya nguwanpa Yiitjuku walytjarringkula palumpa tjukarurru nyinaku.” Yalatji kulira ngayulu yunypa nyinanyi. 25 Katutjalu yurrunpa watjaṉu ngayulu Yiitju Kurayitjaku walytja kutjupa tjuṯangka, nyurrangarrilaṯarra nintintjaku, wangka Yiitjunyatjarra. Paluru watjaṉu ngayunya wiya wangka Yiitjunyatjarra maṉkurr maṉkurrpa wangkarra wantinytjaku, wangka Yiitjunyatjarra yuwankarra tjakultjunkunytjaku yaṉangu Yiitjuku walytja tjuṯangka. 26 Yirriṯi wangka palumpa yaṉangu tjuṯaya ngurrpa nyinapayi. Kuwarrilpi Katutjalu palumpa walytja tjuṯawana wangka Yiitjunyatjarra nintira yutitjananyi. 27 Katutjalu yalatji nganaṉanya wangka palunya nintira yutitjananyi yaṉangu yuwankarrangku Tjuwuwiya tjuṯangkuṯarra wangka Yiitjunyatjarralpi kulintjaku yutitja. Wangka palunya Yiitjunyatjarra palyalingku ngarrinyi. Wangka palunya yalatji ngaranyi. Yiitju Kurayitjanya nyurrangarrilawana nyinanyi. Nyurrangarri palumpa walytja tjuṯa nyinarra ngula Katutjalawanalpi nyinamalpa palumpa ngurrangka.
28 Wangka Yiitju Kurayitjanyatjarra palunya nganaṉatju puntura kulira nintilpayi Yiitjuku walytja tjuṯangka, tjana kulira yukiri nguwanpa pakantjaku. Nganaṉatju tjananya pinangkatjunkupayi tjana yiwarra kuyawana yankutjipingka. 29 Yalatji tjana yukiri nguwanpa pakantjaku ngayulu kutu Yiitjuku waarrka palyalpayi, paluru ngayunya rapara kanyintjala.

- Kalatjiyalakutu
- <
- 1
- >

© 2006 BSA