- Luukaṉu
- <
- 8
- >

8
Kungka tjuṯangku Yiitjunyangarri yaṉṯayaṉṯanmalpa
1-3 Palulanguru Yiitjunya, palumpa kutunguḻu tuwalpala, minyma tjuṯaṯarra tjunguya tawunu tjuṯawana yankula tjarrpayinangi. Yiitjulu palunya ngurrara tjuṯangka tjakulpa palya tjananya tjakultjurinkupayi yalatji, “Katutjalu yaṉangu tjuṯa ngulytjura yaṉṯayaṉṯaṉi.” Minyma tjana Yiitjulawana tjungurringkula yankuyinkupayi. Yurrunpa tjananya pikatjarra palyaṉu, kutjupa tjuṯa mamuṯarra payira iyaṉu. Paluru tjanala nyinangi minyma kutju yini Miirinya, Makatalanya ngurrara. Miiri palula Yiitjulu yirriṯi mamu tjapanpala payira wantirriyaṉu. Palula tjuṯangka nyinangu minyma kutjupa yini Tjuwananya, wati Tjutjaku miiṯa. Wati Tjutjanya mayutju Yirutaku waarrkana nyinangi. Palula tjuṯangka minyma kutjupa yini Tjutjananya nyinangu. Minyma palunya tjuṯangku tjananya Yiitjunyangarri paḻtjarinkupayi, mani walytjatjarrangku.
Tjiiṯa waṉinytjatjarra
4 Tawunu tjuṯanguruya yaṉangu tjuṯa Yiitjulakutu yankula tjungurringu. Paluru tjananya yara nintiṉu yalatji, 5 “Kulilaya! Kaana ngurrara kaanakutu yankuku tjiiṯa waṉinytjaku. Wati paluru tjiiṯa waṉinytjala tjiiṯa tjaampala yiwarrangka punkanmalpa. Tjiiṯa panyapa tjuṯa tjuḻpu tiṉangku ngalkura wiyanmalpa. 6 Tjiiṯa tjaampala patangaramalpa manta puḻitjarrakutu. Tjiiṯa panyapatjanu yukiri pakara wiyarringkulpi, puḻingku yangatjura kuyalku. Tjiṉṯungku kamparra piḻṯilku nguwanpa yukiri palunya wiyarriku. 7 Tjiiṯa tjaampala tjilkalakutu punkara yukiri wiima pakara ngaraku. Tjilkala tjuṯangku yangatjura kuyantjala, mangarri yutitjarrinytjawiya ngaramalpa. 8 Tjiiṯa tjaampala manta palyangka punkalku. Pakara mangarritjarralpi ngarala waṉiku. Manta palyangka ngarala waṉiku mangarritjarralpi ngaraku.” Piyuku tjananya Yiitjulu watjaṉu, “Yara palunya nyurrangarri purinypa kulira tjukarurru nyinanytjaku.”
9 Palumpa kutunguḻu tjuṯangku Yiitjunya watjaṉu, “Nintilalanyatju!, yara kaana ngurrara palunya, yutilatju kulintjaku.” 10 Yiitjulu tjananya wangka kutjupawanangku watjaṉu yalatjingku, “Katutjanya yunytjurrinyi nintinyurra nyinanytjaku palumpa wangkaku, aarrkatjunutjatjanuku. Kanya yaṉangu kutjupa tjuṯangkuya wiya wangka palunya arrkatjunutja kulilpayi. Yara kutjuya kulilpayi, wangka arrkatjunutja palunya wiya. Katutjaku walytja tjuṯangkunyurra wangka yuti kulintjaku, paluru nyurranya ngulytjura yaṉṯayaṉṯantjaku. Paluru tjana yara tjuṯa kutju kulira puṯu nintirringkupayi.”
Yara kaana ngurrara tjananya nintilku
11 Yiitjulu tjananya watjaṉu, “Wati paluru tjiiṯatjarrangku tjiiṯa waṉipayi. Wati palunya nguwanpa ingkaṯangku Katutjaku wangka tjakultjunkupayi, yaṉangu tjuṯangka. 12 Tjiiṯa yiwarrangka punkantjala tjuḻpu tiṉangku ngalkura wiyantja nguwanpa alatji. Ingkaṯalu Katutjaku wangka tjakultjunanyingka, yaṉangu tjuṯangku kuliṉi, mamuku mayutjungku tjuḻpu palunya tiṉa nguwanpangku tjaampala tjananya kawaṉtjingaṉi. Palulanguruya wangka palunya kulira wantinyi. 13 Yaṉangu tjaampala nyinanyi, tjiiṯa palunya puḻitjarrakutu punkantja nguwanpa. Ingkaṯalu nintintjala, Katutjaku wangkaya kulira yunyparringanyi. Palulanguru tjana wantiku, yaṉangu kutjupangku tjingapunganyingka, tjinguru kutjupangku, Katutjaku yunytjuwiyangku pungkunytjala. Tjiṉṯungku kamparra piḻṯintankunytja yukiri wiyarringutja nguwanpa tjana Katutjaku walytjawiyalpiya nyinaku. 14 Tjiiṯa tjilkalakutu punkantja nguwanpa, yaṉangu tjaampala nyinanyi. Ingkaṯalu nintintjala Katutjaku wangkaya yunypangku kulira, ngurrakutu yankula nyinanyi. Katutjaku ngurrpa tjuṯangku tjananya tjingapunganyingka, mangarri tiṉaku mani tiṉaku walytjalpiya nyinaku. Yalatji Katutjaku ngurrpa tjuṯaku tjana ngulytjurringkula Katutjaku wangkalpiya wantiku. 15 Tjiiṯa manta palyakutu punkantja nguwanpa, yaṉangu tjaampala nyinanyi. Katutjaku wangka yunypangku kulira tjana Katutjaku waarrka tjukarurru palyaṉi, Katutjaku wangkatjarraya nyinanyi. Tjana yukiri mangarri tiṉatjarra nguwanpa nyinanyi. Mangarri tiṉatjarra ngaranytja nguwanpa yaṉangu paluru tjanaya Katutjaku wangka tiṉatjarra nyinanyi, palumpa waarrka tiṉa palyaṉi.”
Laampa yuti waralytjunkupayi
16 Yiitjulu tjananya yara kutjupa piyuku watjaṉu yalatji, “Laampa tilira wiya turaamangka tjarrpatjunanyi, wiya piitangka unngu tjayiṯi tjarrpatjunanyi, yuti waralytjunanyi, tilingaranyingka yaṉangu tjuṯangku waaḻangka tjarrparra nyakunytjaku.” 17 Yara kutjupa tjananya yalatji watjaṉu, “Yulytjapaka yarrkatjunutja, ngula yutitjarriku. Wangka yarrkatjunutja, ngula kutju yutitjarriku. Yara palunya nyurrangarri purinypangku kulira tjukarurru nyinanytjaku.”
Yiitjulu tjananya yara palunya kutjarra watjaṉu yalatji nintilkitjangku. Yirriṯi yaṉangu tjuṯangku Katutjaku wangka puṯu kulira wantipayi. Kuwarri yaṉangu tjuṯangku wangka Yiitjunyatjarra kulira nintingku kuliṉi, Katutjalu tjananya ngulytjuṉutjangka.
18 Piyuku tjananya Yiitjulu watjaṉu, “Katutjaku wangkanyurra purinytju kulintjaku. Wangka palunya nyurrangarri kulira tjukarurru nyinanytjala, yilta Katutjalu nyurrangarrinya wangka puntu kutjupa nintilku. Tjinguru yaṉangu kutjupa tjuṯangku wangka palunya kulira wantinytjala, Katutjalu tjananya kawaṉtjingalku, palulanguruya munupinalpi nyinaku Katutjaku wangkaku.”
19 Palulanguru Yiitjuku maama, maḻanypa tjuṯaṯarra yankula waaḻangka yurilpaya ngarangi, yaṉangu tjuṯangku ngarala yangatjunanyingka. 20 Kutjupa tjuṯangku tjakulpa kulira maa watjaṉu Yiitjunya yalatji, “Nyuntupa maama maḻanypa tjuṯaṯarra, ngaranyi yurilpangka. Yankula tjananya nyawa! Yaḻṯinyintaya.” 21 Wangka palunya kulira Yiitjulu tjananya watjaṉu, “Ngayuku walytja tjuṯa yurilpangka ngaranyi, yilta ngayulu tjanampa walytja nyinanyi. Kutjupakuṯarra ngayulu walytja nyinanyi, Katutjaku. Nyurrangarri wiya ngayuku walytja tjuṯa nyinanyi, tjana ngaranyi yurilpangka. Tjinguru nyurrangarri Katutjaku walytja tjuṯa nyinarra ngayuku walytja tjuṯaṯarranyurra nyinanyi. Tjingurunyurra ngayuku wangka kulira tjukarurru nyinarra ngayuku walytja tjuṯanyurra nyinaku. Katutjaku wangka kulira kutjupa tjuṯanyurra ngayuku kangkuru tjuṯa nguwanpa nyinaku. Katutjaku wangka kulira kutjupa tjuṯanyurra ngayuku maḻanypa tjuṯa nguwanpa nyinaku. Katutjaku wangka kulira kutjupa tjuṯanyurra ngayuku maama tjuṯa nguwanpa nyinaku.”
Waḻpa an yuru marrkulku
22 Tjiṉṯu panyapangka Yiitjulu tjananya watjaṉu palumpa kutunguḻu tjuṯangka, yalatji, “Yarralaka!, manta kutjupakutu yurungka wirriḻi.” Puutangkaya kaḻparra yanangi. 23 Yiitjunya puutangka ngarrirra yankurringu. Puutangkaya Yiitjunyangarri yankunytjala ngururrpa waḻpa tiṉangku puuta pirrtjipirrtjitjingaṉu. Kapi tiṉangku puutangka tjarrparra nguwanpa tjarrpatjunu. Tjarrpatjunkunytjala, yaṉangu tjuṯaya mirrirringamara. 24 Nguḻurrirraya yankula Yiitjunya kanara watjaṉu, “Mayutju, pakala!, nganaṉatju ilupayingkamarra.” Kanarringkula pakara waḻpa, yuru marrkuṉu. Palulanguru waḻpa rungkalwiyalpi wiyarringu, yataṉpa ngarangu, yuru pirrtjiwiya ngarangu. 25 Paluru tjananya watjaṉu, “Ngayunya Katutjakuṉu ngangkaritjarranyurra kulinmara.” Palumpa kutunguḻu tjuṯa nguḻu nyinarra kuliṉulpiya, “Nyaatjanu, waḻpa rungkalwiya, uruṯarra pirrtjiwiya ngarangi?” Palulanguru yalatjiya wangkarra waṉingu, “Ngaatjanya kutjupa. Ngaangku ngangkari tiṉatjarrangku waḻpa yuru marrkura yataṉmankupayi.”
Mamu payira wantirriyalku
26 Palulanguru yuruwanaya Yiitjunyangarri puutangka yankula manta kutjupakutu yanu, yaṉanguku ngurrakutu, manta Kiritjinalakutu. Manta paluru yuru Kaliliyingka kakarrara ngaranyi. 27 Puutangka Yiitjunya tjarukatinyangka, wati mamu tjuṯatjarra ngurra palunya ngurrara, kuḻpinguru tjalkaḻungkula Yiitjulakutu, yanu. Ngurra palula kuḻpi tjuṯa ngarangi, mirrirrinytjala mirri tjuṯa tjunkupayi. Wati paluru ngurra palula nikiti nyinapayi kuḻpingka. 28 Paluru Yiitjunya yilangku nyakula mirrangu. Mirrarra yankula pupakatirra Yiitjula wangkangu, “Nyuntu Katutjakuṉu nyinanyi paawu tiṉatjarraku katja. Nyuntu yaalytjinkukitjanu ngalya yanu ngayulakutu? Katutjala kurungka ngayunya watjala!, pikantankunytjawiyangku wantinytjaku.” 29 Yalatji paluru watjaṉu Yiitjulu yurrunpangku mamu payira wantirriyalkitjangku watjaṉutjangka.
Yurrunpa palumpa walytja tjuṯangku mamu tjuṯatjarra palunya tjiinangka puṯu tayimapira wantipayi. Tjuṯangaraya tjina kutjarra, mara kutjarra puṯu tayimapira wantipayi. Paluru tjiina kilytjuntankupayi tjalatangku. Yaṉangu tjuṯangkuya puṯu witira nyinatjunkupayi, tjalata palunya. Mamungku wati palunya ngurra palulamarra waṉma katipayi ngurra kutjupakutu. 30 Yiitjulu tjapiṉu, “Nyuntu yini ngananya?” Paluru watjaṉu, “Yini ngayunya Tjuṯanya.” Yini yalatji paluru watjaṉu, mamu tjuṯatjarrangku. 31 Mamu tjuṯangku Yiitjunya watjaṉu, “Nyuntu wiya nganaṉanyatju mamu tjuṯa payira ngurra kuyakutu wantirriyantjaku.” 32 Pikipiki tjuṯangkuya puḻingka ngankirriwana ngalkuyinangi. Mamu tjuṯangkuya Yiitjula watjaṉu yalatji, “Nganaṉatju ngurra kuyangka yankula nyinatjipingkamarra, pikipiki nyarra tjuṯakutulanyatju wantirriyala!, pikipikingkalpilatju tjarrparra nyinanytjaku.” Mamu tjuṯangkuya panyapa tjapintjala, Yiitjulu yuwa watjaṉu. 33 Palulanguru wati panyapaya wantirra mamu paluru tjana pikipikingkalpiya tjarrparra nyinangu. Pikipiki paluru tjana tjuṯalingkungku parra ngalkuyinangi. Palulanguruya pikipiki paluru tjana mamu tjuṯatjarra tjalkaḻungkula punkaṉu yunngukutu, ngankirringka. Tjarrparra yuru tiṉangkalpiya ilurra waṉingu.
34 Palulanguruya maa yankula pikipikiku mayutju tjuṯangkuya tjakultjurinangi tawunuwana, tawunu tjayiṯiwanaṯarra. 35-37 Palunya ngurrara tjuṯangkuya tjakulpa kuliraya yanu mamu tjuṯatjarra nyinangutja nyakukitja. Paluru tjana Yiitjulakutu yankula nyangu mamu tjuṯatjanu paluru pina palyalpi nyinangu, tjaaṯatjarralpi, Yiitjula ila. Yaṉangu kutjupa tjuṯa ngaṉṯiya ngalya yanangi. Yurruntitja tjuṯangku tjananya tjakultjunu, Yiitjulu palunya palyaṉutjangka, pikipiki tjuṯaya yurungka tjarrparra mirrirringutjangkaṯarra. Yaṉangu tjuṯangkuya yalatji kuliṉu, “Yiitjunya Katutjakuṉu ngangkari tiṉatjarra nyinanyi, tjingurulanya pungkuku.” Palulanguruya Yiitjunya marrkuṉu yalatjingku, “Ngurralampatju wantirra yarra!” 38 Yiitjunya maḻaku yankukitja puutangka kaḻpakatinyingka, wati paluru mamutjanungku Yiitjunya tjapiṉu, tjungu yankukitjangku. Yiitjulu wiya watjara iyalkitjangku watjaṉu yalatji, 39 “Nyuntupa ngurrakutu yankula walytja tjuṯangka tjanala tjakultjurra!, mayutju Katutjalunta palyaṉutjangka.” Palunyatjanu wati paluru mamu tjuṯatjanungku tawunu tjuṯawana tjakultjurinangi tjananya, Yiitjulura mamu tjuṯa payira wantirriyaṉutjangka.
Mayutjuku yuṉṯalpa pika tiṉatjarra ngarrimalpa
40 Yiitjunyangarriya puutatjarra yuruwana yankula, yaṉangu tjuṯaya nyangu mantangka ngarala waṉinytjala. Tjana rawa paṯaṉingi Yiitjunyangarri puutangka ngalya yankunytjaku. Yiitjuku kutunguḻu tjuṯangku puuta mantakutu katirra ngaratjunu. Yaṉangu paluru tjana Yiitjunya nyakula yunyparringu. 41-42 Palulanguru wati Tjaratjanya, Tjuwuku tjaatjiku mayutju Yiitjulakutu yankula pupakatingu. Pupakatirra tjuṯangara tjapiṉingi yalatji, “Yuṉṯalpa ngayuku mirrirrikitja ngarrinyi, pika puntutjarra. Ngayuku ngurrakutu ngalya yarra!, pampura palyantjaku.” Palumpa yuṉṯalpa yukarra ngarripayi. Yiitjulu kulira tjungurringkula yanu. Tjaratjaku ngurrakutu ngururrpapula yananyingka, yaṉangu tjuṯangkuya yutjura katiyanangi. 43 Minyma pikatjarraṯarra paluru tjungu yulytjayinangi Yiitjunya pampura palyarrikitja. Pika palunya minymaku tjanampa pika. Rawa pika palunyatjarra nyinangi yiiya tuwalpala. Minyma paluru maningku ngangkari tjuṯa payimilalpayi, palyarrikitjangku. Palyarrinytjawiya pika palunyatjarralpi kutu nyinangu, puṯuya ngangkarinangi. 44 Yiitjulu tjananya yirriṯi kutjupa tjuṯa palyaṉutjangka tjakulpa kulira minyma paluru ngaṉṯiwana yankula Yiitjunya kuuta yarrkangku pampuṉu.
Minyma paluru palyarriku
Yalatji pampura pika wiyarringu. Palulanguru minyma paluru kuliṉu, “Kuwarriṉa yilta pikawiyalpi nyinanyi.” 45 Yiitjulu yaṉangu tjuṯangka parra taaṉarrirra nyakula tjapiṉu, “Nganaluṉi kuuta pampuṉu?” Yaṉangu tjuṯangkuya wiya wangkangu. Piitalu Yiitjunya marrkuṉu, “Wiyanu yalatji watjantjaku, pampuṉutjanuku. Tjuṯangkuntaya nyuntunya yutjura katiyananyi.” 46 Yiitjulu watjaṉu, “Wiya. Yaṉangu pikawiyarringanyingka ngayulu kuliṉi. Yaṉangu kutjungkukampaṉi kuuta pampuṉu.” Yiitjulu tjananya kutu parra nyangangi, pampuṉutjatjanukura. 47 Palulanguru minyma paluru palyarringutjangku kulira Yiitjuku nguḻurrirra tititingarangu. Yiitjulakutu paluru yankula pupakatirra tjukarurrungku tjakultjunu, pampura palyarringutjatjanungku, yaṉangu tjuṯangka kurungka. 48 Yiitjulu minyma palula watjaṉu, “Minyma. Nyuntu ngayunya kuliṉutja ngangkari tiṉatjarra. Palulanguru nyuntu palyalpi ngaranyi. Nyuntu yunypa yankula nyinama!”
49 Minyma palula Yiitjunya wangkanytjala Tjaratjaku ngurranguru wikarrutja ngalya yankula Tjaratjanya tjakultjunu yalatjingku, “Nyuntu kuwarri yuḻṯurringu. Wiyanu nintilpayinya yaḻṯirra ngalya katinytjaku, nyuntupa ngurrakutu.” 50 Tjakulpa palunya kulira Yiitjulu Tjaratjanya watjaṉu, “Wiyanu yulanytjaku, ngayunya kutju kulinma!, ngangkaritjarra. Nyuntupa yuṉṯalpa palyarriku.” Yiitjunya, palumpa kutunguḻu tjuṯa, yaṉangu tjuṯaṯarra Tjaratjaku ngurrakutu yanu. 51 Palulanguru Yiitjulu tjananya yaṉangu tjuṯa marrkuṉu, nyinakatinytjaku. Paluru palumpa kutunguḻu tjirripala katingu, yini yalatji Piitanya, Tjayimitjanya, Tjaananya. Kungka palumpa maama an paapaṯarra Yiitjulu tjananya katirra waaḻangka tjarrpatjunu. 52 Ngurra palula yaṉangu tjuṯaya yularra waṉingi. Yiitjulu tjananya watjaṉu yaṉangu tjuṯangka, “Yulanytjawiyaya nyina!, mirriwiya kutu ngarrinyi, yanku kutju ngarrinyi.” 53 Yaṉangu tjuṯangku yalatji kuliṉu, “Yiitjulu wiyawanangku kuliṉi, yankuwiya, mirri ngarrinyi.” Yalatjiya kulira yinkangu. 54 Tjunguya ngarala Yiitjulu kungka mirri palunya mara witira watjaṉu, “Kungka. Ngayulu nyuntunya watjaṉi, pakala!” 55 Palulanguru kanarringkula pakara nyinangi. Yiitjulu pulanya maama an paapangka watjaṉu paḻtjantjaku kungka palunya. 56 Piyuku pulanya marrkuṉu wiya tjakultjunkunytjaku, kanarringutjangka. Kanalpi pakara nyinanyingka, nyakulapula yunyparringu.

- Luukaṉu
- <
- 8
- >

© 2006 BSA