- 1 Timitjiyiku
- <
- 2
- >

2
Yalatji Katutjanyaya tjapila!
1 Yiitjuku walytja tjuṯangkunyurra wangka ngaatjanya kulintjaku. Katutjanyanyurra kutu tjapintjaku, paluru yaṉangu kutjupa tjuṯa yaṉṯayaṉṯantjaku. Paluru tjananya Katutjalu yaṉṯayaṉṯantjala Katutjanyaya waḻkunma! 2 Mayutju tiṉa tjuṯaku, mayutju kutjupa tjuṯakuṯarra Katutjanyanyurra tjapintjaku, tjana tjukarurru nganaṉanya yaṉṯayaṉṯantjaku. Mayutju paluru tjana Yiitjuku tuunlayiki tjuṯa tjananya marrkuntjaku, nganaṉanya panypurangkula pungkupayingkamarra. Paluru tjana nganaṉanya palyangku kanyintjala nganaṉa yunypa nyinaku. Yalatji nganaṉa yunypangku nyinarra Katutjanya waḻkunmalpa. 3 Yalatji nganaṉa yaṉangu tjuṯaku tjapintjala, Katutjanya nganampa yunypa nyinaku. Paluru nganampa kuya waṉirra nganaṉanya kana nyinatjunku palumpa ngurrangka. 4 Katutjanya yunytjurringanyi yaṉangu yuwankarraya palumpa walytja nyinanytjaku. Paluru yunytjurringanyi paluru tjana palumpa ngurrangka kana nyinanytjaku. Paluru unytjurringanyi paluru tjana walytjarringkula wangka yalatji ngaa tjuṯaku ninti nyinanytjaku.
5 “Katutjanya mayutju tiṉa kutju nyinanyi, yaṉangu yuwankarraku. Mayutju Yiitju Kurayitjalu patjuringku nganampa Katutjanya marrkulpayi, palurulanya kuyatjarra tjuṯa pungkutjipingka. Yiitju paluru patjuringkulampa marrkuṉutjangka, Katutjanyalampa kalypa nyinanyi.
6 Yiitju Kurayitjanya mirrirringu, yaṉangu yuwankarra kanalkitja, kuyatjarra tjana kutu nyinarra wiyarringkupayingka. Palunyatjanu nganaṉa kuliṉi Yiitjunyalampa mirrirringu kuya waṉinytjaku. Nganaṉa yalatji kuliṉi, ‘Yiitjunya mirrirringu, kuya nganampa paluru waṉingu. Palulanguru Katutjalu kuliṉu, yaṉangu yuwankarra palumpa ngurrangka kana nyinatjunkunytjaku.’ Yurrunpa Katutjalu kuliṉu, ngula Yiitjunya nganampa mirrirrinytjaku.”
7 Yuwa, Katutjalu kuliṉi yaṉangu yuwankarra palumpa walytjarrinytjaku, Tjuwu tjuṯaku kutju, wiya, yaṉangu ngurra kutjupa nyinanytja tjuṯakuṯarra. Wangka palunya Yiitjukuṉu ngayulu tjakultjurinkunytjaku, Katutjaluṉi palumpa waarrkana ngaratjunu. Yilta, Katutjaluṉi ngaratjunu Tjuwuwiya tjuṯangka ngayulu tjakultjurinkunytjaku, tjana Yiitjuku walytjarringkula tjukarurru palumpa nyinanytjaku.
8 Ngayulu Puulalu yalatji kuliṉi. Yaṉangu tjuṯaya Katutjanya waḻkulkitja tjungurringanyingka, wati tjuṯangku kutju Katutjanya tjapintjaku, kungka tjuṯangku wiya. Wati paluru tjana Yiitjuku walytja palya nyinarra Katutjanya tjapintjaku, wiyayanku pikapikarringkula Katutjanya tjapintjaku.
9-10 Ngayulu yalatjiṯarra kuliṉi. Yiitjuku walytja kungka tjuṯa wiya mantarra yutjutjarra nyinanytjaku, watingku kuya palyalkitjangku kulilpayingkamarra. Kungka Yiitjuku walytja tjuṯangkuya yiri nyinakitja wiya mani tiṉangka turitji nikilitjiṯarra payimilara tjarrpanytjaku, wiya, tjana alatji wantinytjaku. Kungka tjuṯangkuya yalatji kulintjaku, “Nganaṉa Katutjaku yunytju nyinarra, nganaṉa walytja tjuṯanya yaṉṯayaṉṯantjaku, yiri nyinakitjangku kulintjawiya.” 11 Yiitjuku walytja tjuṯanyurra tjungurringkunytjala, kungka tjuṯangkuya wangkawiyangku kulintjaku. 12 Kungka tjuṯangku wiya wati tjuṯangka pakara Katutjaku wangka nintintjaku, wiyaya mayutju nguwanpangku wati tjuṯa watjantjaku. 13 Nganaṉa yalatji kulintjaku. Wati Yatamanya Katutjalu yurrunpa palyaṉu. Nganaṉa wangka palunya kulira yalatji kuliṉi. Katutjalu Yatamanya palyara nyinatjunu kungkaku mayutju. Kungka Yiipanya ngaṉṯi palyara nyinatjunu palumpa waarrkana. 14 Palulanguru mamuku mayutjungku watjaṉu kungka Yiipanya kuya palyantjaku. Kungka paluru kulira kuya palyaṉu, Yatamalu wiya kuliṉu mamuku mayutjungku watjantjala. Yiipalu waarrkana nguwanpangku kulira palyaṉu. Yiipanya nguwanpa kungka tjuṯa wati miiṯa tjuṯaku waarrkana nguwanpa nyinanyi, kanya wati tjuṯanya Yatamanya nguwanpa mayutju tjuṯa nyinanyi. 15 Kungka tjuṯakuṯarra Katutjanya yunypa nyinanyi. Kungka tjuṯaku waarrka yalatji. Pipirriya yaṉṯayaṉṯara kanyintjaku. Yalatjiya tjukarurru Katutjaku nyinanytjala, Katutjalu tjanampa kuya waṉiku, palumpa ngurrangka kana nyinatjunku. Yiitjukuraya kutu tjukarurru nyinanytjaku, palumpa walytja tjuṯa.

- 1 Timitjiyiku
- <
- 2
- >

© 2006 BSA