- Kilitjiyalakutu
- <
- 6
- >

6
Kutjupa tjuṯa yaṉṯayaṉṯantjaku
1 Walytja tjuṯa, wangka ngaatjanyaya kulila! Tjinguru Yiitjuku walytja kutjupangku kuya palyaṉutjangka. Nyurrangarri palulakutu yankula purinypa wangkanytjaku tjukarurrulkitja. Palunya wangkarra wiyanyurra yalatji kulintjaku, “Nganaṉa Yiitjuku walytja palya nyinanyi, kuya palyalwiya.” Mamungku yuwankarra nganaṉanya tjingapungkupayi kuya palyantjaku. Paluru tjingapungkunytjala nganaṉa kulira wantinytjaku. 2 Yiitjuku walytja kutjupa tjuṯaku nganaṉa kulira yaṉṯayaṉṯantjaku. Nganaṉa tjananya yalatji yaṉṯayaṉṯara Yiitjukuṉu wangkawana nyinaku. 3 Tjinguru yaṉangu kutjupangku kulilku, “Ngayulu Yiitjuku walytja tjukarurru kutu nyinapayi, kutjupa tjuṯangku kuya palyalpayi.” Wangka palunya paluru kulira ngunytji kulilku. 4-5 Katutjalu nganaṉanya nintilpayi palumpa waarrka palyantjaku. Nganaṉa waarrka palunya tjukarurru palyantjaku yalatji kulira, “Waarrka ngaatja ngayulu Yiitjuku tjukarurru palyanmalpa.” Yalatji tjukarurru palyara nyuntu yalatji walytjangku waḻkulku, “Ngayulu ilta Yiitjuku waarrkana palya nyinanyi.” Wiya nganaṉa yalatji kulintjaku, “Ngayulu Yiitjuku waarrka puntura palyalpayi, Yiitjuku walytja kutjupa tjuṯangku palumpa waarrka wiima palyalpayi.” Nganaṉa wiya yalatji kutjupa tjuṯa nyakula walytjangku puḻkapungkunytjaku. Nganaṉa kutu kuya palyantjawiyangku tjukarurru Yiitjuku waarrka palyantjaku.
6 Ingkaṯangku Katutjaku wangka nyurrangarrinya nintilpayi. Ingkaṯangku nintintjala ngaparrtjingkunyurra palunya mani tjawirrilyi, mangarri kukaṯarra yungkunytjaku.
7-8 Tjinguru yaṉangungku kulilku, “Katutjalu wiya nyanganyingka ngayulu kuya yalatji palyalku.” Wiya nganaṉa yalatji kulintjaku, Katutjalu nganaṉanya yuwankarra nyanganyi, nganaṉa kuya palyantjala, palurulampa wiya kulilwiya nyinanyi. Tjinguru wati paluru Katutjanya kulilwiyangku kutu kuya palyantjala Katutjalu palunya ngula kuutamilara warukutu waṉiku. Tjinguru yaṉangu kutjupangku Katutjaku kurrunpa kutju kulilku, paluru nintintjala. Yaṉangu paluru kana kutu nyinaku Katutjaku ngurrangka. 9 Nyurrangarri yaṉangu kutjupa tjuṯa kutu yaṉṯayaṉṯantjaku, purinypurinypangku wantiwiyangku. Nganaṉa yalatji kutu yaṉṯayaṉṯantjala ngula Katutjalu nganaṉanyalpi ngaparrtjingku palumpa ngurrangka kutu yaṉṯayaṉṯara kanyilku. 10 Panyapa kulira nganaṉa Yiitjuku walytja tjuṯa, yaṉangu kutjupa tjuṯaṯarra yaṉṯayaṉṯantjaku.
Piipa wakara wiyarrikitjangku watjalku
11 Wati kutjupangku wangka ngaatjanya wakalpayi, ngayulu watjantjala. Ngayululpiṉa Puulalu marangku wakaṉi ngaatja. Wangka ngaatja tiṉa wakaṉutja nyurrangarri nyanganyi? Yilta ngayulu Puulalu wangka tiṉa ngaatja wakaṉi.
12 Wangka ngaatjanyalpiya kulila! Paluru tjana wiyawana nintilpayi tjuṯangku nyurrangarrinya Tjuwuwiya tjuṯa watjalpayi Yiitjuku walytjarringkulanyurra watirrinytjaku. Tjana walytja tjuṯaku Tjuwu tjuṯaku nguḻurringkula yalatji nyurrangarrinya watjalpayi, yalatji tjanampaṉu walytja tjuṯangku watjaltjipingka, “Yiitjuku walytja tjuṯa nganaṉanya nguwanpa nyinamara, tjana watirringamara. Wiya nyurrangarri tjanala wangka Yiitjunya watiyangka mirrirringutjatjarra nintintjaku.” 13 Wiyawana nintilpayi paluru tjana watirringkula wiya Muutjaku luwuwana nyinanyi. Tjana yalatji kuliṉi, “Yiitjuku walytja Tjuwuwiya tjuṯa watirrinytjala, nganaṉa nganampa walytja tjuṯangka tjakultjunku, tjana nganampa yunypa nyinanytjaku.” 14 Nyurrangarri watirrinytjaku ngayulu wiya yunyparringanyi. Ngayulu yalatji kutju kulira yunyparriku. Yiitju Kurayitjanya watiyangka waralyngarala mirrirringutja, paluru nganampa kuya waṉipayi. Paluru nganampa mayutju nyinanyi. Paluru yalatji mirrirringutjangka ngayulu palumpa wangka kuliṉi, Muutjaku luwuwana nyinanytjawiya. Wiya ngayulu kuya palyalkitja yunytjurripayi, kuya palyalkitja yunytjuwiyaṉa nyinanyi.
15 Katutjalu kuliṉi, “Yaṉangu paluru Yiitjuku walytjarringkula wiya kuya palyalkitja yunytjurringanyi, paluru ilta ngayuku walytja nyinanyi.” Katutjalu wiya kuliṉi palumpa walytja watirrinytjaku. 16 Yalatjinyurra Yiitju Kurayitjakuṉu wangkawana nyinanytjala Katutjalu nyurrangarrinya yaḻṯururringkula yaṉṯayaṉṯanmalpa. Yalatji palyanyurra nyinaku palumpa walytja tjuṯa yilta.
17 Wangka ngaatjanya kutju ngayulu nyurrangarrinya watjalku. Kutjupa tjuṯangku watjalpayi yalatji, “Puulanya wiya Yiitjuku waarrkana yilta nyinanyi, paluru mungutja.” Tjana nyurrangarriṯarra yalatji kulintjaku. Yiitju Kurayitjaku waarrkana ngayulu nyinanyingka, tjuṯangkuṉiya pikarringkula pungkupayi. Palunyatjanu ngayulu maaka tjuṯatjarra nyinanyi, Yiitjukuṉu waarrka iltaṉa palyaṉutja. Paluru tjana wiya Puulanya ngunytjinytju watjantjaku. 18 Walytja tjuṯa wangka ngaatjanyalpiya kulila! Nganampa mayutju Yiitju Kurayitjanya nyinanyi. Ngayulu palunya tjapinmalpa nyurrangarrinya yaḻṯururringkula yaṉṯayaṉṯantjaku.

- Kilitjiyalakutu
- <
- 6
- >

© 2006 BSA