- Luukaṉu
- <
- 15
- >

15
1 Yaṉangu tjuṯaya tjungurringangi Yiitjula, palumpa wangka kulilkitja, kamantaku mani mantjilpayi tjuṯa, Katutjaku ngurrpa tjuṯaṯarra. 2 Paratji tjuṯa, Muutjaku wangka nintilpayi tjuṯaṯarraya Yiitjuku pikarringkula wangkarra waṉingiya yalatji, “Wati ngaatjanya kuya. Paluru Katutjaku ngurrpa tjuṯangka nyinarra ngalkupayi.”
3 Palulanguru Yiitjulu tjananya yara watjaṉu yalatji, 4 “Tjiipiku mayutjungku tjiipi tjuṯa, yantaṯa kutju, kanyinmalpa. Tjiipi kutju yankula kawaḻirringanyingka, yaalytjinku tjiipiku mayutju paluru? Yankula tjiipi palumpa ngurririnamalpa. Tjiipi palunya tjuṯangku nayintiyi nayinangku ngalkulinanyingka, wantirra tjiipi kutjuku yankula ngurririnamalpa. Rawalingku ngurririnkula nyakula yunyparringkula mantjilku. 5 Mantjira tjaḻira ngurrakutu katiku. 6 Katirra palumpa walytja tjuṯa tjananya wati paluru tjungura tjakultjunku yalatji, ‘Tjungulaka yunyparringkula nyinama!, tjiipi kutjutju yankula kawaḻirringutja ngayulu ngurririnkula mantjiṉutjangka.’ Yalatjiya tjungu yunyparringkula nyinaku. 7 Tjiipiku mayutju, kutjupa tjuṯaṯarra tjungu yunyparrinytja nguwanpa, Katutjanya ilkari ngurrara tjuṯaṯarraya tjungu puntura yunyparriku, yaṉangu kutju Katutjaku ngurrpa nyinarra tjukarurrulpi Katutjaku nyinanytjala. Katutjaku walytja kutjupa tjuṯaku, tjukarurru nyinapayi tjuṯaku, Katutjanya tjanampa yunypa nyinanyi, tjiipiku mayutju tjiipi nayintiyi nayinaku yunypa nyinanytja nguwanpa.”
Mani kawaḻirringutjatjarra
8 Yara kutjupa tjananya Yiitjulu watjaṉu, “Kungka kutju, pipitiyi tala tiinpalatjarra nyinaku. Pipitiyi tala kutju palumpara waḻpangku katirra kawaḻinku waaḻangka yunngu. Kungka paluru yaalytjinku? Tuutji mantjira tilira waaḻawana purinytju ngurrilku, pipitiyi tala palunya mantjilkitjangku. Kutu ngurrira ngurrira nyakula mantjilku. 9 Pipitiyi tala palunya mantjira palumpa walytja tjuṯa tjungura tjananya tjakultjunku, ‘Tjungula yunyparrirra nyinama!, pipitiyi tala kutjuṉa ngurrira mantjiṉutjangka.’ Yalatjiya tjungu yunyparringkula nyinaku. 10 Kungka paluru, palumpa walytja tjuṯaṯarraya tjungu yunyparrinytja nguwanpa, Katutjanya ilkari ngurrara tjuṯaṯarraya tjungu puntura yunyparriku, yaṉangu kutju Katutjaku ngurrpa nyinarra tjukarurrulpi Katutjaku nyinanytjala.”
Katja kawaḻirringutjatjarra
11 Yara kutjupa Yiitjulu tjananya watjaṉu, “Paapangku pulanya katja kutjarra kanyilku. 12 Katja ngaṉṯitjangku paapa tjapilku yalatji, ‘Paapa. Nyuntu tjiḻpirringkula ngurra tiṉa kutu kanyiṉi. Aapa tjalamilara mani mantjira ngayunya yuwaṉi!’ Palulanguru paapa paluru puṯu kuliṉangi ‘Ngayuku katjangku wiyaṉi yalatji tjapintjaku. Ngayulu wiyarringanyingka kutju katja kutjarrangku ngurra tjalamilara ngayuku mani mantjintjaku.’ Yalatji puṯu kulira, kala paluru ngurra aapa tjalamilara mani tiṉa palumpa katja ngaṉṯitjakulpira yungku. 13 Palulanguru katja ngaṉṯitja paluru mani tiṉatjarra ngurrangka rawawiya nyinarra, yulytja mani mantjira payikingka tjunkula waṉma yanku ngurra kutjupakutu. Ngurra palula palumpa maḻpa tjuṯangku tjungungku wayina tjikira kuya palyara palumpa mani wiyalku. 14 Yalatji katja ngaṉṯitja paluru wiyawana nyinarra palumpa mani wiyarriku. Ngurra palula tjanampa kapiwiyarriku. Palulanguru mangarri tjanampa palunya ngurrara tjuṯaku wiimarriku. Katja ngaṉṯitja paluru puṯu kulinmalpa mangarri ngalkukitjangku.”
15 “Palulanguru pikipikiku mayutjukutu paluru yankula, tjapilku waarrkarrikitjangku. Mayutju paluru watjalku katja ngaṉṯitja palunya, pikipiki tjuṯa yaṉṯayaṉṯantjaku. 16 Waarrkana kutjupangku pikipiki tjuṯaku mangarri kuyakuya katirra tjunku. Paluru wiya katja ngaṉṯitja mangarri palunya yungkuku. Yalatji watjalku, ‘Wiya. Mangarri ngaatja pikipiki tjuṯaku kutju, wiya nyuntupanta.’ Pikipiki tjuṯangkuya mangarri kuyakuya ngalkuṉingka, katja ngaṉṯitja paluru nyakula yanymarriku mangarri ngalkukitja. Mangarriku paluru puṯu tjapilku.
17 “Katja paluru rawangku puṯu kulira yalatjilpi kulilku, ‘Ngayuku paapaku waarrkana tjuṯangkuya palya ngalkuṉi, mangarri, tiṉa tjanampa ngarrinyi. Kuunyi ngayulu ngaangka paḻtjatjirratja kututja nyinanyi, wiyarrikitja. 18 Paapalakutulpi ngayulu yankula watjalku, “Paapa. Katutjakuṉara tjukarurru nyinamara, kuya palyantjawiya. Ngayulu nyuntulawana tjukarurru nyinamara, wantirraṉa nyuntunya ngayulu kuya palyaṉu. 19 Wiyaṉin katja puḻkapungkunytjaku, kuṉṯangka, katja kuyangkuṉanta kuya palyaṉutjangka. Yalatji kutjuṉi watjala!, ‘Nyuntu waarrkana ngayukulpi nyinanytjaku.’ Yiltaṉanta waarrka nyuntupa palyanmalpa.” ’ 20 Panyapa kulira katja paluru pakara paapakutu yanku. Katja ngaṉṯitja paluru waṉma ngalyananyingka, palumpa paapangku nyakula yaḻṯururringkula palulakutu tjalkaḻungku. Paapangku palunya yampura nyunytjulku. 21 Katja paluru paapanya watjalku, ‘Paapa. Katutjakuṉara tjukarurru nyinamara, kuya palyantjawiya. Ngayulu nyuntulawana tjukarurru nyinamara, wantirraṉa nyuntunya ngayulu kuya palyaṉu. Wiyaṉin katja puḻkapungkunytjaku, kuṉṯangka. Katja kuyangkuṉa kuya palyaṉutjangka.’
22 “Palumpa paapangku palumpa wangka kulira wantiku. Waaḻakutupula yankula paapangku katja palumpa yunyparrirra waarrkana tjuṯangka tjananya watjalku, ‘Parrpaṯuya kuuta palyalingku ngalya katirra tjarrpatjurra! Riingaṯarraya mantjira ngalya katirra marangka tjarrpatjurra! Puuta kutjarraya ngalya katirra tjarrpatjurra! 23 Puluka nyiṯitjarra pungkula kutjala!, nganaṉa tjungurringkula mangarriṯarra ngalkura yunyparringkula nyinanytjaku, 24 ngaatja ngayuku katja palya ngalyanutjangka. Ngayulu kuliṉingi paluru wiyarringutjakutjura. Wiyampa, paluru palya ngalyanu.’ Palulanguruya tjungurringkula ngalkura yunyparrirra, 25 nyinanyingka, katja kutjupa palumpa yurruntitja waṉma kaanangka waarrkarringkula ngalyanku. Ngalyankula waaḻangka yilarringkula kulilku, mutjikaya wangkatjingaṉingka, yunypaya taanytjirringanyingka. 26 Katja yurruntitja paluru waarrkana kutju nyakula tjapilku, ‘Nyaanguruya mutjika wangkatjingaṉi, yunypa taanytjirringanyi?’
27 “Waarrkana paluru watjalku yalatji, ‘Nyuntupa maḻanypa kana ngalya yanu, yunypaya ngalkura taanytjirringanyi. Nyuntupa paapangku nganaṉanyatju watjaṉu, puluka nyiṯitjarra pungkula yunypangku ngalkunytjaku.’ 28 Katja yurruntitja paluru kulira ngurrkurringkula nyinamalpa yurilta, yunngu tjarrparra tjungurrinytjawiya. Palumpa paapangku palulakutu yankula puṯu watjalku, waaḻangka tjarrparra tjungurrinytjaku. 29 Katja yurruntitja paluru paapanya watjalku yalatji, ‘Ngayunyaṉin kulinmara. Ngayulu rawa puntu nyuntupa waarrkarringangi yiiya tjuṯa. Nyuntu watjantjala ngayulu tjukarurru palyalpayi. Nyuntu ngayuku puluka nyiṯitjarra pungkula yungamara, ngayuku walytja tjuṯangkuṯarra yunyparringkula ngalkunytjaku. Wiyangka, puluka nyiṯitjarrawiyangka, nyuntu ngayunya tjukarurru yungamara nanikuta, kuka wiima. Nyuntu nanikuta kuka wiima wiya ngayunya yungu, yungkuwiyangku ngayunyan wantingu. 30 Nyuntupa katja ngaṉṯitja, kungka kuya tjuṯangka ngarrirra mani wiyalpayi. Nyuntupa mani wiyara paluru ngalya yanutjangka, nyurrangarri puluka nyiṯitjarra ngalkula yunyparrirra taanytjirringangi. Nyurrangarri wantimara paluru katja kuya.’
31 “Paapangku katja yurruntitjanya watjalku, ‘Katja. Ngurra ngaatja, waaḻa yulytjaṯarra nyuntupa ngaranyi. Ngunytji ngayulu tjiḻpirringkula mayutju nyinanyi. Nyuntu ngayunya tjapintjala puluka nyiṯitjarra ngayuluṉanta pungamara. 32 Nganaṉa palya yunyparringkula nyinanytjaku nyuntupa maḻanypa kana ngalya yanutjangka.’ ”
Yiitjulu tjananya yara palunya watjaṉu, tjana yalatji kulintjaku. Paapa paluru Katutjanya nguwanpa aḻṯururringkupayi, yaṉangungku palunya tjapintjala tjukarurru nyinakitjangku, katja ngaṉṯi nguwanpangku. Palumpa katja yurruntitja nguwanpa Paratji tjuṯa, Muutjaku wangka nintilpayi tjuṯaṯarra pikarringkupayi, yaṉangu kuya palyalpayiku Katutjanya aḻṯururringutjangka.

- Luukaṉu
- <
- 15
- >

© 2006 BSA