- Ruumalakutu
- <
- 11
- >

11
Katutjanya kutu yunytju nyinanyi Tjuwu tjuṯaku
1 Tjinguru Katutjalu Tjuwu tjuṯa puṯu yaḻṯirra wantingu. Wiya yalatji. Paluru tjananya yaṉṯayaṉṯalkitjangku kutu kuliṉi. Ngayulu Puulanyaṯarra Tjuwu nyinanyi Yipuramaku walytja ngaṉṯitja, wati Pintjiminaku walytja ngaṉṯitjaṯarra. 2 Yirriṯi Katutjalu walytjangku kulira Tjuwu tjuṯa nganaṉanya ngulytjulkitjangku watjaṉu. Yalatji watjara kutu kuliṉi nganaṉanya yaṉṯayaṉṯalkitjangku. Katutjalu nganaṉanya yaṉṯayaṉṯalkitjangku kuliṉutja palumpa wangka Yilaatjalu irriṯi tjunutja ngarrinyi yalatji, 3 “Mayutju kulila! Nyuntupa wangka watjalpayi tjuṯa tjananya Tjuwu tjuṯangku mirri pungangi. Tiipula puḻitjanu palyaṉutja tjuṯa paluru tjana yuḻpura wiyaṉu, nyuntupa walytja tjuṯangku kuka tjawirrilyi kutjalpayingka. Ngayulu kutjulpiṉa nyuntupa walytja tjukarurru nyinanyi. Tjana kuliṉi ngayunya mirri pungkukitjangku.” 4 Katutjalu Yilaatjanya yalatji watjaṉu, “Nyuntu kutju wiya, ngayuku walytja kutjupa tjuṯa tjukarurru nyinanyi, wati tjapan tjawutjuna. Wiya tjana Paalanya puḻkawaṉipayi, wiya. Ngayulu tjananya yaṉṯayaṉṯaṉi.” Yalatji Katutjalu Yilaatjanya yirriṯi watjaṉu. 5 Tjukarurru nyinapayinya palunya tjananya nguwanpa kuwarri Tjuwu kutjupa tjuṯa Katutjaku tjukarurru nyinanyi. Katutjalu yirriṯi walytjangku kuliṉu tjana palumpa walytja tjuṯa nyinanytjaku. 6 Palunya tjananya ngulytjulkitjangku wiya paluru yalatji kuliṉu, “Tjuwu pala tjuṯangku ngula nyinarra ngayuku waarrka tjukarurrungku palyalku. Tjana yalatji ngula tjukarurru palyantjala ngayulu tjananya ngulytjulkitjangku kuliṉi.” Wiya Katutjalu panyapa kuliṉu. Paluru walytjangku kulira watjaṉu tjana ngula palumpa walytja tjuṯa nyinanytjaku. Yaṉangungku wiya walytjangku kulira Katutjaku ngulytjurringanyi. Katutjalu mayutju tiṉangku walytjangku kulira nganaṉanya yaṉangu tjuṯa ngulytjuṉi.
7 Yuwa, Yitjurilaku walytja ngaṉṯitja tjaampala kutju Katutjaku yunytjurringkula palumpa walytja nyinapayi. Tjuwu kutjupa tjuṯangkuya palumpa wangka kulira wantipayi, Katutjakuya militjitji nyinapayi. 8 Yalatji Katutjaku wangka irriṯi tjunutja ngarrinyi,
“Katutjalu tjananya pina patiṉu palumpa wangka kulilwiyalpiya nyinanytjaku. Kuwarriṯarra puṯu kulilpayiya nyinanyi.”
9-10 Katutjaku wangka kutjupa ngaranyi Tjuwu tjuṯangku kulira wantipayinyatjarra. Mayutju Tapitalu yalatji watjaṉu,
“Katutja, kuya palyara nyinapayi tjuṯa tjananya nyuntu pungkunytjaku. Nyuntu tjananya miiṉṯara wanti!, yaṉṯayaṉṯantjawiyangku.”
11 Tjuwu tjuṯangku Katutjaku wangka Yiitjunyatjarra wantinytjala tjinguru Katutjalu tjananya wantingu yaṉṯayaṉṯalwiyangku?, yilta? Wiya. Paluru tjana yalatji kulira wantinytjala Tjuwuwiya tjuṯangkukampa wangka Yiitjunyatjarra kulira walytjarringkula kana kutu nyinaku. Tjana yalatji Yiitjuku walytjarrinytjala Tjuwu tjuṯangku nyakula yalatji ngula kulilku, “Nganaṉaṯarra Yiitjuku walytjarringkula kana kutu nyinanytjaku.” 12 Yuwa, Tjuwu tjuṯangku wangka Yiitjunyatjarra kulira wantinytjala Tjuwuwiya tjuṯa wangka palunya kulira Yiitjuku walytjarringu. Ngula Tjuwu tjuṯangku wangka Yiitjunyatjarra kulira walytjarrinytjala Katutjanya tjanampa yunypalingku nyinaku. Tjuwuwiya tjuṯakuṯarra paluru yunypalingku nyinaku.
13-14 Tjuwuwiya tjuṯa, wangka ngaatjanya nyurrangarri kulintjaku. Yiitju Kurayitjaluṉi watjaṉu palumpa wangka nyurrangarri Tjuwuwiya tjuṯawana tjakultjurinkunytjaku. Ngayulu kutu nyurrangarrilawana palumpa wangka nintinmalpa. Yalatji ngayulu nyurrangarrila nintintjala, tjinguru ngayuku walytja Tjuwu tjuṯangkulpi yalatji kulilku, “Nganaṉaṯarra Yiitjuku wangka kulira palumpa walytjarrinytjaku.” 15 Yurrunpa Katutjalu tjananya Tjuwu tjuṯa yaṉṯayaṉṯalwiyangku wantingu. Palulanguru Tjuwuwiya tjuṯangkulpi palumpa wangka Yiitjunyatjarra kulira walytjarringu. Ngula Katutjanya Tjuwu tjuṯaku kalyparriku tjana Yiitjuku walytjarringkula nyinanytjala. Paluru, yaṉangu palumpa walytja tjuṯaku puntura yunypa nyinaku, Tjuwu tjuṯaku. 16 Yurrunpa Yipuramakungarrimpa Katutjalu ngulytjura tjananya kanyilpayi. Palumpa tjanampa ngaṉṯitja tjuṯaṯarra, Tjuwu tjuṯa paluru ngulytjura kanyilku, wantinytjawiyangku.
17 Kaana kanyilpayingku watiya tjiiṯa mantangka tjunkula pakaltjingalku. Watiya paluru tiṉa ngaraku mangarriwiya. Paluru watiya aapa kilytjuntankula waṉiku mantakutu, piyuku pakara mangarritjarralpi ngaranytjaku. Ipaḻu tjiiṯa paluru mantangka watiya palula tjunkula pakaltjingalku. Watiya palulawana tayimapira nguwanpa pakalku mangarritjarra. Tjuwu tjuṯa watiya palunya nguwanpa Katutjalu puṯu pakaltjingalpayi, tjana tjukarurru palumpa nyinanytjawiya. Palulanguru paluru ipaḻu nguwanpa Tjuwuwiya tjuṯa pakaltjingalku palumpa walytja tjuṯa tjukarurru nyinanytjaku, wangka Yiitjunyatjarra tjana kulira walytjarrinytjala. 18 Tjuwuwiya tjuṯangku wiyanyurra walytjangku puḻkawaṉinytjaku yalatji, “Katutjanya nganampa yunytjulpi nyinanyi, Tjuwu tjuṯaku paluru yunytjuwiyalpi nyinanyi.” Yalatji wiya. Katutjanya kutu tjanampa Tjuwu tjuṯaku yunytju nyinanyi. 19 Tjingurunyurra Tjuwuwiya tjuṯangku yalatji watjalku, “Katutjanya nganampa ipaḻu mangarritjarra nguwanpaku yunytju nyinanyi. Paluru wiya Tjuwu tjuṯaku yunytju nyinanyi tjana palumpa wangka kulira wantinytjala.” 20-21 Yilta, Katutjalu tjananya yaṉṯayaṉṯalwiyangku wantingu, tjana wangka Yiitjunyatjarra kulira wantinytjala. Nyurrangarri Tjuwuwiya tjuṯaṯarra wangka palunya kutu kulira nyinanytjaku walytjangku puḻkawaṉinytjawiya. Nyurrangarri wangka palunya wiya kulintjala Katutjalu nyurrangarrinyaṯarra yaṉṯayaṉṯalwiyangku wantipayingkamarra.
22 Wangka ngaatjanya nganaṉa kulintjaku. Katutjanya tjanampa Tjuwu tjuṯaku yunytjuwiya nyinanyi, tjana palumpa wangka kulintjawiyangka. Paluru nyurrangarrimpa Tjuwuwiya tjuṯaku kaangkinytji nyinanyi, palumpa wangkaku nyurrangarri kutu tjukarurru nyinanyingka. Tjingurunyurra palumpa wangka wantinytjala paluru nyurrangarrimpaṯarra yunytjuwiya nyinaku. 23 Tjuwu paluru tjana wangka Yiitjunyatjarra kulira walytjarrinytjala Katutjalu yilta ngangkari tiṉatjarrangku tjananya ngulytjulku. 24 Katutjalu yurrunpa Yipuramanyangarri ngulytjura palya palumpa walytja ngaṉṯitja tjuṯaṯarra ngulytjulku tjana wangka Yiitjunyatjarra kulira walytjarrinytjala. Tjuwuwiya tjuṯa nyurrangarrinya ngulytjura paluru yilta Tjuwu tjuṯa tjananya ngulytjulku.
Katutjanya yaṉangu uwankarraku yunytjurringanyi palumpa walytjarrinytjaku
25 Tjuwuwiya tjuṯa, wangka ngaatjanyanyurra kulintjaku. Wiyanyurra yalatji wiyawanangku kulintjaku, “Nganampa kutju Katutjanya ngulytjurringkula yunyparringanyi, Tjuwu tjuṯaku wiya.” Yalatji wiya. Wangka ngaatjanyanyurra kulintjaku. Tjuwu tjuṯangku wiya kutu wangka Yiitjunyatjarra kulira wantimalpa, ngulaya kulilku. Yalatji tjana kulilwiya nyinarra Yiitjuku walytjarriku, Tjuwuwiya tjuṯalingku Katutjaku walytja nyinanytjala ngaṉṯi. 26-27 Yalatji ngula Tjuwu tjuṯa, Yitjurilaku walytja ngaṉṯitja uwankarra Yiitjuku walytjarringkula kana kutu nyinaku. Yalatji Katutjaku wangka irriṯi tjunutja ngarrinyi,
“Yaṉangu kanalpayi paluru ngurra Tjayunala yutitjarringkula Tjikupaku walytja ngaṉṯitja tjuṯaku kuya waṉiku. Yalatji ngayulu Katutjalu watjara wantinyi yaṉṯayaṉṯalkitjangku, kuya tjanampa waṉinytjala.”
28 Tjuwu tjuṯangkuya wangka Kurayitjanyatjarra wantinytjala Katutjanya wiya tjanampa yunyparringanyi. Paluru Tjuwuwiya tjuṯaku yunyparringanyi, tjana wangka Kurayitjanyatjarra kulira walytjarrinytjala. Paluru kutu Tjuwu tjuṯaku yunytjurringanyi yirriṯi yalatji watjara, “Manta ngaranytjawiyangka ngayulu kuliṉi Yipuramanya palumpa ngaṉṯitja tjuṯaṯarra ngayuku walytja tjuṯa nyinaku.” 29 Katutjalu yalatji watjara wiya wantipayi kutu tjanampa yunytjurringanyi tjana palumpa walytja tjuṯa nyinanytjaku.
30 Tjuwuwiya tjuṯa nyurrangarriṯarra yirriṯi Katutjaku ngurrpa nyinangi, palumpa wangka kuliranyurra wantipayi. Kuwarri Tjuwu tjuṯangkulpiya Katutjaku wangka kulira wantinyi. Kuwarri Katutjanya nyurrangarrimpa aḻṯururringkula yunypa nyinanyi Yiitjuku walytjanyurra nyinanytjala. 31 Yalatji Katutjalu Tjuwu tjuṯakuṯarra aḻṯururringkula yunypa nyinaku. 32 Yaṉangu uwankarrangku Tjuwu tjuṯangku Tjuwuwiya tjuṯangkuṯarra kuya palyantjala Katutjanya tjanampa wiya yunypa nyinapayi. Palulanguru paluru aḻṯururringkula kuliṉu tjana Yiitjuku walytjarrinytjaku.
33 Katutjanya yilta ngangkari tiṉatjarra nyinanyi, nintilingku. Paluru tjukarurrungku kulira kutu nintingku palyalpayi. 34 Yalatji Katutjaku wangka irriṯi tjunutja ngarrinyi,
“Yaṉangungku puṯu kuliṉi Katutjanya nintilkitjangku, paluru uwankarraku ninti nyinanyi. 35 Yaṉangungku puṯu kuliṉi Katutjanya yungkukitjangku, paluru uwankarra yunganyi.”
36 Katutja paluru yuwankarra palyara kutu kanyiṉi. Manta ilkari yaṉangu tjuṯaṯarra yuwankarra ngaranyi, palumpa. Palulanguru Katutjanya kutju nganaṉa puḻkawaṉinytjaku, kututja. Yalatjiku nganaṉa yunytjurringanyi.

- Ruumalakutu
- <
- 11
- >

© 2006 BSA