- Tjukurrpa Nyangutja
- <
- 8
- >

8
Puturru tjikitjipala yarrara kutjupalpi yarralku
1 Tjiipi wiima paluru piipa ruulamapiṉutja panyapangka puturru kutju yarraṉu. Puturru kutjupa wiya ngarringi piipa palula. Yalatji yarraṉingka yuwankarra wangkanytjawiya kutu ngarangi. 2 Palulanguru ngayulu tjananya nyangu ilkari ngurrara tjapanpala, Katutjala yila kutu ngaranytjala. Kutjupangku tjananya turampata kutju iitji yungu. 3-4 Ilkari ngurrara kutjupangku tiitji kuultatjanu palyaṉutja ngalya katingu, kutjara yiwarrtjunkunytjaku puyu. Tiitji palunyatjarra tiipulakutu yankula ngarangi. Kutjupangkura ngalya katirra tjira nguwanpa yungu paṉṯi palyatjarra. Yungura tiipula kuultatjanungka kutjara puyutjunkunytjaku. Katutjaku walytja tjuṯangkuya Katutjanya tjapiṉingka, paluru tjira palunya kutjara puyutjunkupayi, Katutjalu paṉṯira wangka tjanampa yunypangku kulira palyantjaku. Paluru yalatji kutjara puyutjunkunytjala Katutjalu paṉṯira wangka tjanampa kulira yunyparringangi. 5 Tiipula palula katu waru yaḻṯa kampapayi. Ilkari ngurrara paluru yaḻṯa tjuṯa mantjira tiitjingka tjunu. Katirra mantawana waṉingu. Yalatji waṉinytjala manta puntura pirrtjipirrtjingu. Layitningingku rungkaṉingi, tuutuura puntura wangkangiṯarra.
Turampatatjarraya ngaraku
6 Ilkari ngurrara paluru tjapanpalangku turampataya katura mirratjingalkitja ngarangi. 7 Yalatji ngarala ilkari ngurrara kutjungku puyura mirratjingaṉu. Palulanguru kunaṯa ayitji punkapunkaṉu. Waru katunguruṯarra ngalya tilirringu. Ngurrkaṯarra katunguru tjutilkatingu. Palulanguru mantawana yukiri tjuṯa tjanpi tjuṯa watiya tjuṯaṯarra kamparra nyarurringu. Ngurra kutjupa tjuṯawana yukiri tjuṯa watiya tjuṯaṯarra palyaya ngarala waṉingu.
8 Ilkari ngurrara kutjupangku turampata puyura mirratjingaṉu. Palulanguru puḻi tiṉalingku warutjarra kampapayi. Puḻi paluru yuru tiṉangka punkaṉu katunguru. Yuru tiṉangka tjarrpanytjala ngurrkarringu. Yuru tiṉa kutjupawana palya kutu ngarringi. 9 Puḻi tiṉa paluru tjarrpanytjala kuka yuru ngurrara tjuṯa mirrirringu. Piitji tjuṯalingku kutjupaya kana nyinarra waṉingi. Puuta yuruwana yankupayi tjuṯa kilytjukatirra yurungka tjarrpangu, puḻi tiṉa paluru yurungka tjarrpanytjala. Puuta kutjupa tjuṯalingkuya palya yuruwana yanangi.
10-11 Ilkari ngurrara kutjupangku turampata puyura mirratjingaṉu. Palulanguru piṉṯirri tiṉa ilkaringuru patangarangu paarrtji. Nganaṉa palunya yini watjaṉi, “Tjaaltatjaalta.” Karru tjuṯangka paluru patangarangu, rakula tiṉa tjuṯangkaṯarra. Kapi kuyarringutja yaṉangu tjuṯangku tjaaltatjaalta tjikira mirrirringangi. Karru kutjupa tjuṯa, rakula kutjupa tjuṯaṯarra palya ngarangi.
12 Ilkari ngurrara kutjupangku turampata puyura mirratjingaṉu. Palulanguru tjiṉṯu wiimarringu. Piraṯarra tili wiimarringu. Piṉṯirri kutjupa tjuṯa tili wiyarringu, kutjupa tjuṯaya palya kutu tili ngarangi. Tjiṉṯu kuwarri ngaranytja nguwanpa wiya, ngaṉṯi pakaṉingi. Pakara yankula parrpaṯu maa tjarrpapayi. Mungangkaṯarra pira piṉṯirri tjuṯaṯarra wiya kuwarri nguwanpa ngarangi, ngaṉṯiya yutitjarringangi. Yutitjarringkula ngarala piyuku wiyarringangi.
13 Palulanguru ngayulu waḻawurru nyangu, ilkariwana yankunytjala. Yankula wangkatjarrarringkula tjananya raapangku watjaṉu yalatji, “Yaṉangu mantangka nyinapayi tjuṯaya kuunyi nyinaku, ilkari ngurrara tjirripala kutjupangkuya turampata kuwarri mirratjingantjala. Kuwarrilpiya yilta mirratjingalku. Kuunyiya nyinaku.”

- Tjukurrpa Nyangutja
- <
- 8
- >

© 2006 BSA