- Luukaṉu
- <
- 19
- >

19
Wati yini Tjakiyatjanya
1 Yiitjunya, palumpa kutunguḻu tjuṯaṯarraya tawunu Tjirikula tjarrparra ngururrwana yanu wayintarrikitja. 2 Tawunu palula wati mani tiṉatjarra nyinangu, yini Tjakiyatjanya, kamantaku mani mantjilpayi. Paluru kamantaku mani mantjilpayi kutjupa tjuṯaku mayutju nyinangu. 3 Wati paluru tungkutungkungku puṯu kuliṉingi Yiitjunya nyakukitjangku, yaṉangu tjuṯalingkuya tjungurrirra yangayangatjunangitjangka. 4 Palulanguru paluru kuliṉu, “Yiitjunya, yaṉangu tjuṯaṯarraya yiwarrawana purinypa ananyingka, watiya tiṉa nyarrangkaṉa yankula kaḻparra paṯalku Yiitjunya katunguru walu nyakunytjakitja.” Paluru tjalkaḻungkula watiya tiṉangka kaḻparra nyinangi, Yiitjunya nyakukitja, yunnguwana yananyingka. 5 Yiitjulu watiya palulakutu maa ilarringkula yirra nyangu wati Tjakiyatjanya. Paluru Tjakiyatjanya yalatji watjaṉu, “Tjakiyatja. Wala tjarukati! Ngayulu yunytjurringanyi kuwarri nyuntupa ngurrangka nyinanytjaku.” 6 Palulanguru paluru tjarukatirra Yiitjuku yunyparringkula palunya katingu palumpa ngurrakutu. 7 Yiitjunya ngurrakutu katinyingka yaṉangu tjuṯangkuya nyakula kulira wangkarra waṉingi, “Yiitjunya nyaaku yanu wati kuya palakutu?, tjungungku ngalkukitja. Wati Tjakiyatja paluru Katutjaku yilta ngurrpa nyinapayi.”
8 Waaḻakutupula yankula ngurrangka tjarrparra ngalkuṉingi. Ngalkurapula wangkangi. Tjakiyatjalu ngarala watjaṉu, “Mayutju. Ngayuku yulytja tjuṯalingku ngarrinyi, mani tiṉaṯarra. Ngayulu aaparaṉa tjananya yungkuku maralpa tjuṯaku. Yaṉangu kutjupa tjuṯangka ngayulu mulyaṯangku mani mantjilpayi yalatji. Kamantaku mani mantjilkitjangku ngayulu nampangka wirriḻi watjalpayi, walytjangku kanyilkitjangku. Yaṉangu palunya tjananya ngayulu ngaparrtjingku yungku yalatji. Tjinguru yaṉangu kutjungka ngayulu waan yantaṯa tala mulyaṯangku mantjiṉutjatjanungku, ngayulu puu yantaṯa talalpiṉara ngaparrtjingku yungku, kalypa nyinakitjangku. Yalatji nguwanpa ngayulu tjananya kutjupa tjuṯa wirriḻi yungku kalypa nyinakitjangku.” 9 Yiitjulu Tjakiyatjanya watjaṉu, “Nyuntupa kuya, nyuntupa walytja tjuṯaku kuyaṯarra Katutjalu kuwarri waṉingu. Nyuntu Yipuramaku walytja ngaṉṯitja tjukarurrulpi nyinanyi, Katutjaku walytja yilta. 10 Ngayulu yaṉanguku katja mantakutu ngalyanu yaṉangu kuya palyalpayi tjuṯa kanalkitja, tjana Katutjaku walytjalpi tjukarurru nyinanytjaku, ngulaya waru tiṉakutu yankutjipingkamarra.”
Waarrkana tjuṯangku mani palyantjaku mayutjungku watjalku
11 Yiitjunya Tjarutjalumalakutu yankukitja yilarringanyingka, yalatjikutjuraya yaṉangu tjuṯangku kuliṉingi, “Kuwarri Tjarutjalumala, Yiitjunya tjarrpanytjala Katutjalu palunya mayutju tiṉalampa ngaratjunku. Katutjalu nganaṉanya ngulytjura yaṉṯayaṉṯalku.” Yalatjiya wiyawanangku kulintjala Yiitjulu yara yalatji tjananya watjaṉu, 12 “Mayutju tiṉaku katja ngurra kutjupakutu waṉma yanku, palumpa paapangku palunya mayutju tiṉalpi ngaratjunkunytjaku. Katja paluru kulilku, ‘Ngayulu mayutju tiṉarringkula ngurra ngaakutu yarurriku, ngaa ngurrara tjuṯa mayutju tiṉangku yaṉṯayaṉṯantjaku.’ 13 Ngurra palulakutu yankukitjangku mayutju paluru tjananya palumpa waarrkana tjuṯa, tiinpala, yaḻṯiku tjungurrinytjaku. Paluru waarrkana kutjuku waan tjawutjun tala yungku. Waarrkana kutjupaku paluru waan tjawutjun tala yungku. Yalatji nguwanpa waarrkana tiinpalaku waan tjawutjun tala, waan tjawutjun tala, waan tjawutjun tala yungkuku. Yalatji yungkula tjananya watjalku, ‘Ngayuluṉa ngurra kutjupakutu yankula rawa nyinarra ngalya yarurriku. Ngurra palula ngayulu nyinanyingka, mani waan tjawutjun tala palunya nyurrangarri kanyira yulytja payimilara tjalamilala!, mani kutjupa palyalkitjangku. Ngalya yankula ngayulu nyurrangarrila mani waan tjawutjun tala palunya, mani kutjupaṯarra mantjilku, nyurrangarri palyaṉutja.’ Palulanguru mayutju paluru ngurra kutjupakutu waṉma yanku.
14 “Palumpa walytja tjuṯa, kutju ngurrara tjuṯa yunytjuwiyaraya nyinaku. Paluru tjana wati maṉkurrpa wantirriyalku ngaṉṯiwana, yankula paapa palumpa marrkuntjaku, yalatji. ‘Wiya nganaṉatju yunytjurringanyi nyuntupa katja nganampa mayutju tiṉa nyinanytjaku, ngaratjunkuwiyangku wanti!’ Wati maṉkurrpangku yankula palumpa paapangka puṯuya marrkura, wantirra yarurriku.
15 “Ngula katja palumpa mayutju tiṉalpi yarurriku. Yarurringkula paluru yaḻṯiku, waarrkana tiinpala panyapa tjuṯa tjungurrinytjaku. Tjana tjungurrinytjala paluru tjananya tjapilku, ‘Mani waan tjawutjun talangka wirriḻi nampa nyaa nyurrangarri palyaṉu?’ 16 Waarrkana kutju yankula mayutjungka ngarala watjalku, ‘Mayutju. Waan tjawutjun tala palula ngayulu wirriḻi palyaṉu, tiin tjawutjun talalpi ngarrinyi.’ 17 Mayutju tiṉa paluru waarrkana palunya waḻkulku, ‘Nyuntu waarrkana palya. Nyuntu waarrkarringkula tjukarurru mani tiin tjawutjun tala palyaṉu. Palulanguru ngayuluṉanta mayutju ngaratjunku, tawunu tiinpalaku.’ 18 Waarrkana kutjupangku yankula mayutjungka ngarala watjalku, ‘Mayutju. Waan tjawutjun tala palula ngayulu wirriḻi palyaṉu. Payip tjawutjun talalpi ngarrinyi.’ 19 Mayutju tiṉa paluru waarrkana palunya waḻkulku, ‘Nyuntu waarrkana palya. Palulanguru ngayuluṉanta mayutju ngaratjunku, tawunu payipala kutjupa tjuṯaku.’
20 “Waarrkana kutjupangku yankula mayutjungka ngarala watjalku, ‘Mayutju. Ngaatjanya nyuntupa mani, waan tjawutjun tala. Palya kanyilkitjangku ngayulu tjaaṯangka tayimapira yarrkatjunkula wantingu. 21 Nguḻurrirraṉangku purinytju kanyiṉingi wiyarritjipingka. Ngayulu wiyawanangku palyantjala nyuntupa mani wiyarringamara. Tjinguru mani ngaatjanya wiyarringutjangka nyuntuṉi watjanmara waan tjawutjun tala kutjupa mantjiraṉanta yungkunytjaku. Ngayuluṉangku nintingku kuliṉi.’ 22-23 Mayutju tiṉangku waarrkana palunya payilku, ‘Nyuntu waarrkana kuya. Panyapaṉin tjukarurrungku watjaṉu nintingku. Ngayuku nguḻurringkula nyuntu purinypangku kanyiṉingi mani panyapa, wiyarritjipingka. Nyuntu mani panyapatjarrangku wiyawanangku palyantjala mani paluru wiyarringamara. Tjinguru mani palunya wiyarringutjangka ngayuluṉanta watjanmara waan tjawutjun tala kutjupa mantjiraṉin yungkunytjaku. Nintingkunu kuliṉi, ngayulu mayutju yunytjuwiya nyinanyi. Nyuntu ngayuku waan tjawutjun tala paayingkingka tjunamara, tjukarurrungku. Paayingkingka rawa ngarringutjangka, paayingki ngurrarangku mani wiima kutjupa tjungunmara. Palulanguru ngayulu ngalya yankulaṉanta mantjinmara, waan tjawutjun tala palunya anta mani wiima kutjupa, paayingki ngurrarangku tjunguṉutja.’
24 “Mayutju tiṉa paluru tjananya watjalku waarrkana kutjupa tjuṯangka, ‘Waan tjawutjun tala palunya waarrkana kuyakuyangka mantjira maa katirrara yuwa!, waarrkana panyapa, tiin tjawutjun tala kanyintjatjanu.’ 25 Mayutju tiṉangka tjanaya watjalku, ‘Mayutju. Paluru tiin tjawutjun tala kanyiṉi, yaṉangu kutjupa yungkunytjaku.’ ” 26 Yiitjulu tjananya piyuku watjaṉu, “Wangka ngaatjanyaya kulila! Yaṉangungku Katutjaku tjukarurrungku palyaṉutjangka Katutjalura puntura tjukarurru palyalku. Yaṉangu kutjupangku Katutjaku tjukarurru palyantjawiyangka, Katutjalura wiya tjukarurru palyalku. Yaṉangu paluru puṯu kulilku, Katutjakura tjukarurru palyalkitjangku.” 27 Yiitjulu yara panyapa kutu watjaṉu, “Mayutju tiṉangku tjananya watjalku, ‘Ngayuku yunytjuwiya tjuṯa nyurrangarri yankula tjananya witira ngalya kati! Tjana watjaṉu, “Nganaṉa wiya yunytjurringanyi paluru mayutju tiṉa nganampa nyinanytjaku.” Nyurrangarri ngalya katirra tjananya ngaangka wakara iluntarra!, ngayula kurungka.’ ”
Yiitjulu tjananya yara palunya nintiṉu yalatjiya kulintjaku. Paluru mayutju tiṉa mantakutu piyuku ngalya yanku. Ngalya yankula paluru tjapilku palumpa walytja tjuṯa tjananya yaalytjiyaalytjiya palumpa waarrka palyalpayi. Tjukarurru palyalpayi tjuṯaku paluru yunyparriku. Palumpa waarrka wiya palyalpayi tjuṯaku wiya paluru yunyparriku. Ingkaṯa tjaampalangku kuliṉi Yiitjulu yaṉangu tjuṯa tjananya yara palunya nintiṉu yalatjiya kulintjaku. Yiitjunya wiya Tjarutjalumangka tjarrparra mayutju tiṉarriku. Paluru mayutju palunya nguwanpa yankuku palumpa paapalakutu mayutju tiṉa ngaratjunkunytjaku. Yiitjunya palumpa paapalakutu yananyingka Tjuwu tjuṯangku kulilpayi, “Nganaṉatju wiya yunytjurringanyi Yiitjunya mayutju tiṉalampa nyinanytjaku.” Paluru tjana palumpa wangka kulira wantipayi. Yiitjulu mayutju tiṉangku ngalya yankula watjalku kuutawutjungka yunytjuwiya tjuṯa pungkunytjaku. Wati mayutju panyapangku watjaṉutja nguwanpa.
Yiitjunya Tjarutjalumala tjarrpaku
28 Panyapa wangkarra Yiitjunya kutu ruutuwana yanangi, Tjarutjalumalakutu yankukitja. Yaṉangu tjuṯa tjungurringkula palulawana yanangi. 29 Tawunu Pitjapatjila anta Piitjaniyilaya yilarringkula puḻi Yalipatjalaya nyinangu. 30 Palumpa kutunguḻu kutjarra Yiitjulu wantirriyalkitjangku watjaṉu, “Nyupali tawunu nyarrakutu yarra! Nyupali yankula nyaku tuungkiyi wiima ruupatjarra ngaranytjala. Tuungkiyi palula wiya yaṉangu kaḻpapayi. Yarrarapula ngalya kati ngayulakutu! 31 Tjinguruntapula kutjupangku tjapilku, ‘Nyaakitjangkupulan yarraṉi?’ Yalatjipula watjala!, ‘Mayutjura yunytjurringanyi.’ ” 32 Palulanguru paluru kutjarrangku yankula yilta nyangu tuungkiyi ruupatjarra ngaranyingka. 33 Tuungkiyi wiima palulapula ruupa yarraṉingka, tuungkiyiku mayutju tjuṯangku tjapiṉu palunya kutjarra, “Nyupali nyaakitjangku tuungkiyiku ruupa watiyangka yarraṉi?” 34 Paluru kutjarrangku watjaṉu, “Mayutjura yunytjurringanyi.” Palulanguru pulanya kulira tjana watjara iyaṉu. 35 Yiitjulakutupula tuungkiyi katirra ngaratjunu. Kuuta waṯawarapula yarrara tuungkiyingka yinytjamitjunkulapula tjunu. Yiitjunyalpi kaḻpangu tuungkiyi palula. 36-38 Ruutuwanaya tjungu yanangi Yiitjunya, palumpa kutunguḻu tjuṯa, yaṉangu kutjupa tjuṯaṯarra. Kuuta waṯawarayanku yarrara ruutungka yinytjamitjunangi tuungkiyingku tjinangku kanturinkunytjaku. Paluru tjana kuliṉangi, “Nganaṉa mayutju tiṉa tjuṯaku kuuta tjuṯa ruutungka tjunkupayi. Palunya nguwanpa nganaṉa wati ngaaku kuuta tjuṯa tjunkunytjaku, paluru ilta mayutju tiṉa nyinanyi.” Yaṉangu tjuṯa Yiitjulawana yurrunpa yanangi, tjana palunya waḻkuṉangi. Paluru tjana yalatji waḻkuṉangi, Yiitjulu pikatjarra tjuṯa, mamutjarra tjuṯaṯarra palyaṉutja nyakula. Yiitjula ngaṉṯiwanaṯarra kutjupa tjuṯangku palunya waḻkuṉingi, “Mayutju tiṉa ngaatjanyalaka waḻkula! Ngaatjanya Katutjakuṉu ngangkari tiṉatjarra. Nganaṉa palunya waḻkuntjaku! Katutjanyaṯarra nganaṉa waḻkuntjaku, Kurayitjanya ngaatja ngalya wantirriyaṉutjangka.”
39 Paratji tjuṯangku yilangku ngarala Yiitjunya watjaṉu, “Nintilpayi. Nyuntupa walytja tjuṯa tjananya marrkula!, tjana wiya nyuntunya waḻkuntjaku.” 40 Yiitjulu tjananya watjaṉu, “Wiya. Yaṉangu ngaa tjuṯaya tjinguru waḻkuntjawiya ngaranytjala, Katutjalu puḻi ruutungka ngarripayi tjuṯa nintinmara, yaṉangu nguwanpangku tjana ngayunya waḻkuntjaku.”
41 Tawunu Tjarutjalumala yilarrirra Yiitjulu waaḻa tjuṯa nyakula yulayinangi tjanampa, tawunu palunya ngurrara tjuṯaku. 42 Yularra watjaṉu, “Ngayulu ngaa ngurrara tjuṯaku yaḻṯururringanyi, Katutjaku wangka tjana kulira wantipayi. Katutjaku kalyparrinytjaku tjana ngurrpa nyinanyi. Katutjalu tjananya tjukarurrurrinytjaku puṯu paṯaralpi tjananya yaṉṯayaṉṯalwiyangku wantiku. 43 Tjarutjalumanya ngurrara tjuṯangkuya kulintjaku. Katutjaku yunytjuwiya tjuulytji tjuṯa ngula tawunu ngaakutu ngalyankula parra ngarala waṉimalpa. Paluru tjana ngaa ngurrara tjuṯa ngururrtjunkula pikangku pungamalpa. 44 Paluru tjana ngaa ngurrara tjuṯa mirri pungkula waaḻa tjuṯaṯarraya kilytjuntankula yuḻpulku. Waaḻa puḻitjanu palyaṉutja tjuṯaya kilytjuntankula yuḻpulku. Puḻi yuḻpuṉutja tjuṯa kutju ngarrirra waṉimalpa. Yalatji ngaa ngurrara tjuṯa mirri pungkula ngurra tjuṯa kilytjuntankula yuḻpulku, ngaa ngurrara tjuṯangku Katutjaku wangka, ngayuku wangkaṯarra kulira wantinyingka. Wangka yalatji tjana kulintjala Katutjalu tjanampa kuya waṉirra yaṉṯayaṉṯanmara.”
Yiitjunya tjaatji tiṉakutu yankuku
45 Tjunguya yankula Tjarutjalumala tjarrpangu Yiitjunya, palumpa kutunguḻu tjuṯaṯarra. Tjuwuku tjaatji tiṉangkaya yankula tjarrpangu. Tjarrparra tjananya Yiitjulu nyangu yaṉangu tjuṯangkuya tjuḻpu tjuṯa tjawirrilyi tjalamilaṉingka. Yiitjulu tjananya payira wantirriyaṉu yaatjayiṯi. 46 Paluru tjananya payiṉu yalatji, “Wiyanyurra ngaangka kuka tjuṯa tjalamilantjaku, mani tiṉa mantjilkitjangku. Ngaatja Katutjaku ngurra. Katutjaku wangka ngaranyi yalatji, ‘Ngayuku tjaatji tiṉangka nyurrangarri tjarrparra ngayunya waḻkuntjaku, yaṉangu tjuṯangku.’ ”
47-48 Tjaatji tiṉa palula, tjiṉṯu kutjupa tjiṉṯu kutjupangka Yiitjulu yaṉangu tjuṯa tjananya nintilpayi. Palulanguru tuḻkuku mayutju tiṉa tjuṯangku, Muutjaku wangka nintilpayi tjuṯangkuṯarra, mayutju kutjupa tjuṯangkuṯarra Yiitjunya iluntankukitjangku kuliṉu. Paluru tjana yalatji kuliṉangi, “Nganaṉa wiya kuwarri Yiitjunya witira iluntanku, yaṉangu tjuṯangkulanya ngaparrtjingku pungkupayingkamarra. Yaṉangu tjuṯangkuya wiyawanangku kuliṉi Yiitjunya palya nyinanyi. Palumpa wangkaya kulira palumpa yunytju nyinanyi. Tjana alatji wiyawanangku kuliṉi. Yiitjunya paluru, wiya palya nyinanyi.”

- Luukaṉu
- <
- 19
- >

© 2006 BSA