- 2 Piitakuṉu
- <
- 2
- >

2
Katutjaku wangka ngunytjinytjunkupayi tjuṯa nyinaku
1 Yirriṯi Katutjaku wangka watjalpayi nguwanpa tjuṯa ngunytjinytju nyinangu. Paluru tjana Yitjurilaku ngaṉṯitja tjuṯangka wangkarra ngunytjinytjunkupayi. Palunya tjananya nguwanpa nyurrangarrinya kutjupa tjuṯangku Katutjaku wangka wiyawana nintilku, Katutjaku wangka tjukarurru nintilpayi nguwanpa. Paluru tjana wiya Yiitjuku walytja nyinaku, ngunytjinytju tjuṯaya nyinaku. Yiitju Kurayitjanya mirrirringu, kuya tjanampa waṉikitja. Paluru tjana wiya yalatji kuliṉi. Ngula Katutjalu ilta tjananya kuutawutjungka payira warukutu iyalku. 2 Palumpa tjanampa ngunytjinytjunkupayi tjuṯaku wangka yaṉangu tjuṯangku kulira wiyawanalpiya nyinaku. Yaṉangu palunya tjananya nyakula yaṉangu kutjupa tjuṯangku watjara waṉiku, “Pala tjuṯaya Yiitjuku walytja tjuṯa, ngunytjinytju wiyawana nyinanyi.” Palunyatjanu paluru tjana piyuku watjalku, “Yiitjuku wangka kuya, wiya nganaṉa kulintjaku.” 3 Wiyawana nintilpayi paluru tjana nyurrangarrinya wangka palya nguwanpa nintilku, nyurrangarri yunyparringkula tjawirrilyi tiṉa ngaparrtjingku yungkunytjaku. Tjana yalatji nyurrangarrinya nintilku maniku kutju kulira. Yurrunpa Katutjalu tjananya kuliṉu, ngula kuutawutjungka tjananya payira warukutu wantirriyalkitjangku. Ilta paluru tjananya payira wantirriyalku, ramarringkula wantinytjawiyangku. Paluru wiya tjananya aḻṯururringkula wantiku.
4 Kuya kutu palyalpayi tjuṯa Katutjalu tjananya aḻṯurunytjuwiyangku payira wantirriyalku. Irriṯi, ilkari ngurrara tjaampalangkuya kuya palyantjala, Katutjalu tjananya aḻṯurunytjuwiyangku ngurra kuyakutu parrpaṯu wantirriyaṉu. Ngurra palula tjananya kanyiṉi ngula kuutawutjungka ngaratjunkukitjangku. 5 Irriṯi yaṉangu tjuṯa kuya nyinapayi Katutjaku yunytjuwiya, Nuuwanyangarri nyinanytjala. Paluru tjananya Katutjaku wangka tjakultjunkupayi. Yaṉangu paluru tjana kapingka mirrirringu, wiya Katutjanya tjanampa aḻṯururringu, wiya. Nuuwanyangarri kutju Katutjalu aḻṯururringkula tjananya kana kanyiṉangi.
6 Yaṉangu kutjupa tjuṯaṯarra yirriṯi kuya palyara nyinapayi, tawunu Tjutumanya ngurrara tjuṯa, tawunu Kumuranya ngurrara tjuṯaṯarra. Katutjanya tjanampa wiya aḻṯururringu waru tiṉa ngurra palula kutjarrakutu wantirriyaṉu kamparra tjananya uwankarra iluntanu. Yalatjila kulintjaku, “Yilta, palunya tjananya nguwanpa Katutjalu yaṉangu kuya palyalpayi tjuṯa pungkula iluntanku.” 7-8 Tawunu Tjutumala wati kutju palya nyinangu, yini Laatanya. Paluru kutju palya nyinapayi, kanya kutjupa tjuṯaya kuya palyara nyinapayi. Laatalu palumpa tjanampa kuṉṯarringkula yalatji kulilpayi, “Tjana wiya yalatji kuya palyantjaku, tjukarurruya kutu nyinanytjaku.” Palunyatjanu Katutjalu watjaṉu Laatanyangarri yankunytjaku, warungkamarra. Wati palunya Katutjalu ilta kanara yaṉṯayaṉṯaṉu. 9 Yalatji nganaṉa kulintjaku. Katutjalu nintingku kuliṉi palumpa walytja tjuṯa yaṉṯayaṉṯantjaku, warungkamarrapaka yunytjuwiya tjuṯangkamarraṯarra. Paluru nintingku kuliṉi kuya palyalpayi tjuṯa kuwarri pungkula ngula tjananya kuutawutjungka watjalkitjangku.
10 Kuya palyalpayi kutjupa tjuṯa tjananya Katutjalu yilta kuutawutjungka payira wantirriyalku. Miiṯa kutjupa kutjupangka ngarripayi tjuṯaṯarra tjananya payira kuutawutjungka wantirriyalku. Paluru tjana Katutjaku wangka kulira wantipayi. Palunya tjananya nguwanpa wiyawana nintilpayi paluru tjana nyinanyi. Tjana kuṉṯawiya nyinanyi walytjangkuyanku payikimilalpayi. Paluru tjana Katutjanya, ilkari ngurrara tjuṯaṯarra watjara panypurangkupayi. 11 Ilkari ngurrara tjuṯa nganampa manta ngurrara tjuṯaku mayutju nyinanyi. Ilkari ngurrara waarrkana tjuṯangku wiya ilkari ngurrara mayutju tiṉa tjuṯa tjananya panypurangkupayi, Katutjala kurungka, wiya, ngunytjinytjunkupayi paluru tjana kulilwiyangku tjananya panypurangkupayi. Katutjalu tjananya ngula kaatjimilalku kuutawutjungka. 12-13 Yilta paluru tjana kulilwiya nyinapayi rama, papa rama tjuṯa nguwanpa, walytjangku kutjuyanku kulira nyinapayi. Tjana yaṉangu kutjuku wangka puṯu kulira yaṉangu palunya tjana panypurangkupayi. Ngula Katutjalu tjananya kuutawutjungka yilta payira iyalku.
Ngunytjinytjunkupayi paluru tjana tjiṉṯu kaḻaḻangka tjungurringkupayi mangarri kuka tiṉa ngalkulkitja. Tjurratjaya tjikira yunyparringkupayi kungka kutjupa tjuṯawana. Paluru tjana yilta kuyalingku nyinanyi. Nyurrangarrimpa ngurrangka tjana tjungurringkupayi tjungungku ngalkukitja. Tjana ngunytjinytju tjuṯa nyinanyi, tjana nyurrangarrilawana tjungungku ngalkukitjangku wantimara. 14 Kungka kutjupa kutjupangkaya ngarrikitjangku kutu kulira nyinapayi. Yalatjiya kuya palyara nyinapayi. Yaṉangu Yiitjuku tjukarurru nyinakitjangku watjantjala paluru tjana palunya tjingapungkupayi kuya palyantjaku. Mani yulytja tiṉa mantjilkitjangku tjana kulira nyinapayi. Yilta tjana kuyalingku nyinanyi. 15 Paluru tjana yirriṯi tjukarurru nyinarra yiwarra kutjupawanalpi nyinanyi, mani tiṉa mantjilkitja kutju kulira. Yirriṯi Katutjaku wangka watjalpayi yini Piilamanya nyinangi, paluru wati yini Piiyuku katja nyinangu. Piilamanyaṯarra wiyawana nyinangu, mani tiṉa mantjilkitjangku kulira. Palunya nguwanpa paluru tjana wiyawana nyinanyi. 16 Piilamanya tuungkiyitjarra kaḻparra yananyingka tuungkiyingku yaṉangu nguwanpangku wangkarra marrkuṉu, kuya palyara nyinapayingka.
17 Yuwa, Piilamanya nguwanpaya nyinanyi ngunytjinytju tjuṯa, Katutjaku wangka nintilpayi wiya. Paluru tjana yutuwari kapitjarra nguwanpaya wiya nyinanyi, ngunytjinytju tjuṯaya nyinanyi, yutuwari kapiwiya nguwanpa. Ngula Katutjalu tjananya warukutu payira waṉiku. 18 Yaṉangu tjuṯangka kurungka paluru tjana walytjangkuyanku payikimilalpayi. “Nganampa wangka tjukarurru, nyurrangarri kulintjaku.” Paluru tjana yaṉangu tjuṯa wiyawana nintilpayi yalatji, “Nganaṉa Yiitjuku walytja nyinarra Katutjaku luwuwana wiya nyinanytjaku. Palya nganaṉa miiṯa kutjupa kutjupangka ngarrinytjaku.” Paluru tjana Yiitjuku walytja kuwarritja tjuṯa tjingapunganyi wiyawanalpiya nyinanytjaku. 19 Ngunytjinytjunkupayi paluru tjana yalatji wiyawana tjananya nintilpayi, “Nganaṉa Katutjaku luwu kulilwiya nyinanytjaku. Nganaṉa walytjangku kutju kulira palyantjaku. Wiya nganaṉa Katutjaku luwu kulintjaku, palulawana tjukarurru nyinakitjangku. Wiya nganaṉa Katutjaku waarrkana tjuṯa nyinanyi, wiya.” Paluru tjana yalatji wiyawana kuliṉi, ngunytjinytju tjuṯangku. Tjana mamuku mayutjuku waarrkana nyinanyi. Palumpa wangka kutju tjana kulira kuya palyaṉi.
20 Ngunytjinytjunkupayi palumpa tjanampa wangka kulira yaṉangu tjuṯa wiyawanalpi nyinanyi. Yaṉangu paluru tjana yirriṯi Yiitju Kurayitjaku wangka kulira palumpa walytjarringu. Katutjanya tjanampa mayutju nyinanyingka Katutjaku ngurrpa tjuṯangku tjananya puṯu tjingapungkupayi wiyawanaya nyinanytjaku. Kuwarrilpi ngunytjinytjunkupayi paluru tjana yaṉangu palunya tjananya nintintjala tjanampa wangka kulira Yiitjuku walytja paluru tjana wiyawanalpi nyinanyi. Yuwa, kuyalingkulpiya nyinanyi. Yaṉangu paluru tjana yirriṯi Katutjaku ngurrpa nyinapayi, kuwarrilpi palumpa yunytjuwiya nyinanyi, paluru tjana wiyawana tjananya nintintjala. 21 Irriṯi yaṉangu paluru tjana Yiitjuku wangkaku ngurrpa kulintjawiya kutu nyinamara. Yalatji tjana nyinanytjala ngula Katutjanya tjanampa kuutawutjungka aḻṯururringkula watjanmara, “Kuunyi tjana Yiitjuku wangka wiya kuliṉu.” Palunyatjanu wiya tjanampa aḻṯururriku, kuutawutjungka tjananya payira warukutu wantirriyalku, tjana Yiitjuku wangka kulira wantingutjangka, palumpa tjana yunytjuwiyarringutjangka. 22 Yaṉangu paluru tjana wiyawana nyinanyi, pikipiki nguwanpa. Watingku yankula pikipiki mantjilku kapi pilkitjanu. Wati paluru pikipiki palunya katirra watjimilalku kapingka. Pikipiki paluru yunypa nyinaku kapitjanu, waaḻa palyangkalpi. Palunyatjanu palula nyinarra paluru kapi pilkikutu yankula piyuku tjurrpirra nyinamalpa. Yunytjuwiyarringutja paluru tjana pikipiki pilkitjarra nguwanpa nyinanyi, kuya puntutjarra, pilkingka tjarrparra nguwanpa. Tjana Yiitjuku walytja nyinarra wiyawanalpi nyinanyi. Yalatji yaṉangu yurruntitja tjuṯangku watjalpayi, “Pikipiki kututja yankupayi kapi pilkikutu. Kapi palula kutu paluru pilkitjarra nyinapayi.”

- 2 Piitakuṉu
- <
- 2
- >

© 2006 BSA