- 1 Kurinytjiyalakutu
- <
- 10
- >

10
Katutjanya nguwanpa wiyanyurra waḻkuntjaku
1 Walytja tjuṯa, wangka ngaatjanya kulila! Irriṯi nganampa walytja yurruntitja tjuṯa ngurra kapiwiyawana yankupayi, Muutjalu tjananya mayutjungku katiyankunytjala. Paluru tjana tjiṉṯungka yutuwari nyakula wanarinkupayi ngaṉṯiwanangku. Katutjalu tjananya yutuwari palunyatjarrangku katiyankula yaṉṯayaṉṯalpayi. Yutuwari palunyatjarrangku Katutjalu tjananya kapi yini Tjatjakalawana katiyankula kutu yaṉṯayaṉṯalpayi. Palulanguru tjananya mantawanalpi katiyanangi.
2 Yalatji Muutjalu Katutjaku wangka kulira watiya katuntjala kapi pilarringu, ngururrpawana tjana yankunytjaku. Yalatji nganaṉa kuliṉi, “Katutjalu tjananya kapiwana katiyanytjala tjana papatatjirringkula Muutjaku walytjarringu. Tjana kuliṉu, ‘Yilta, Muutjanya nganampa mayutju palya nyinanyi.’ ”
3-4 Palulanguru paluru tjana uwankarrangku mangarri kutjupa ngalkupayi, ilkari ngurrara. Aaḻi kutjupa, piyuku aaḻi kutjupangka mangarri palunya tjanampa mantangka punkara ngarripayi. Puḻingkaṯarraya kapi tjikilpayi. Palunya tayimi Yiitju Kurayitjanya ilkaringka nyinangi. Yiitju Kurayitjalu Katutjaluṯarra yalatji tjanampa mangarri an kapi yungkupayi. Paluru kutjarra tjananya yaṉṯayaṉṯara katiyankupayi.
5 Paluru kutjarrangku tjananya yalatji yaṉṯayaṉṯantjala yaṉangu paluru tjana Katutjanya kulintjawiyangku kuya kutu palyara nyinapayi. Palulanguru Katutjalu yunytjuwiyarringkula tjaampala tjananya mirri pungkupayi.
6 Palunya tjananya nguwanpa nganaṉa wiya kuya kutu palyantjaku, Katutjalu nganaṉanyalpi pungkutjipingka.
7 Paluru tjana wiyawanangku Katutjanya nguwanpa waḻkulpayi. Yalatji Katutjaku wangka yurrunpa tjunutja ngarrinyi, “Katutjanya nguwanpa tjana waḻkura mangarri an kuka puntu ngalkupayi. Ngalkura tjana pakara taanytjirripayiṯarra.”
8 Tjaampalangkuya miiṯamiiṯangka ngarrirra kuya palyalpayi. Nganaṉaṯarra wiya yalatji kuya palyantjaku. Palulanguru Katutjalu tjananya tjuṯalingku tjiṉṯu kutjungka mirri pungu, tuuntiyi tjirri tjawutjuna.
9 Tjaampalangku wiyawana yalatji kulilpayi, “Katutjalu nganaṉanya yaṉṯayaṉṯara kutu kanyinmalpa. Kala, palya nganaṉa walytjangku kulira kuya palyalku.” Yalatjiya wiyawanangku kulilpayi. Katutjalu watjantjala kutju paluru tjana kulira palyanmara. Nganaṉa yalatji wiya walytjangku kulira kuya kutu palyantjaku. Palulanguru Katutjalu tjanampa ngurrkurringkula piḻkaṯi tjuṯa wantirriyaṉu patjara tjananya yiluntankunytjaku.
10 Tjaampalangkuya Muutjanya panypurangkupayi, yunytjuwiyangku. Palunya nguwanpa wiya nganaṉa yalatji Katutjaku wangka nintilpayi tjuṯa panypurangkunytjaku. Paluru tjana yalatji Muutjanya panypurangutjangka ilkari ngurrara kutjungku tjananya yankula mirri pungkupayi.
11 Yalatji Katutjaku wangka yurrunpa wakaṉutja ngarrinyi. Paluru yilta ngurrkurringkula tjananya mirri pungkupayi kuya palyalpayi tjuṯanya. Nganaṉa wangka palunya kulira tjukarurru nyinanytjaku kuya kutu palyantjawiya, ngula Katutjalu nganaṉanya watjara warukutu wantirriyalpayingka. Yuḻṯa paluru yilarringanyi Katutjalu yaṉangu tjuṯa kuutawutjungka watjalku.
12 Tjinguru nyuntu yalatji kulilku, “Ngayulu Yiitjuku walytja rapanytju nyinanyi, Yiitjuku yunytjuwiya tjuṯangku, mamungkuṯarraṉi puṯu tjingapungku ngayunya kuya palyantjaku.” Nyuntuṯarra palumpa tjanampa wangka kulira wantinytjaku, paluru tjana nyuntunya tjingapungkunytjala yiwarra kutjupawana yankutjipingka, tjinguru nyuntu walytjangku waḻkura kuya palyaralpi nyinatjipingka. 13 Yaṉangu tjuṯangku, mamungkuṯarra nganaṉanya tjingapungkupayi wiyawana nyinanytjaku. Palumpa tjanampa wangka kulira nganaṉa walytjangku kulilpayi palulawana kuya palyalkitjangku. Paluru tjana nyurrangarrinya tjingapungkunytjala Katutjalu nyurrangarrinya rapalku tjukarurru kutu nyinanytjaku. Yalatji Katutjalu yurrunpa watjaṉu.
14 Walytja tjuṯa, wangka ngaatjanya kulila! Yaṉangu tjuṯa yankula tjungurriku Katutjanya nguwanpa waḻkulkitja. Wiya tjanala nyurrangarri tjungurrinytjaku, wanti! 15 Nyurrangarri tjukarurru kulilpayi. Ngayulu wangka tjukarurru watjantjala nyurrangarri nintingku kulilku yalatji, “Puulalu yilta tjukarurru watjaṉi nganaṉanya.” 16 Kala, wangka ngaatjanya tjukarurru ngayulu watjaṉi. Yuḻṯa puntungka nganaṉa panikinangka wayina tjikira Yiitju Kurayitjanya ngurrkala nintingku kulilpayi. Yalatji kulira nganaṉa Katutjanya waḻkulpayi. Mangarri ngalkura nganaṉa Yiitju Kurayitjanya yaṉangu nintingku kulilpayi. 17 Mangarri palunya nganaṉa tjungungku ngalkulpayi. Nganaṉa Yiitju Kurayitjaku pamuli tjuṯangku yalatji tjungungku ngalkuṉi. 18 Yitjurilaku walytja ngaṉṯitja tjuṯaya kulila! Tuḻkuku mayutjungku tjawirrilyi pungkula kutjalpayingka ngarritjunkula kutjalpayi. Yaṉangu tjuṯa kutjalpayi palula tjungurringkula kuka tjawirrilyi tjungungkuya ngalkupayi. Yalatji ngalkura paluru tjana Katutjanya tjungungku waḻkulpayi. 19 Tjinguru yaṉangu tjaampalangku yalatji kuliṉi, “Puulalu kuliṉi Katutjanya nguwanpa tjuṯa yilta nyinanyi. Paluru kuliṉi, tjana tjawirrilyi katirra tjunkupayi Katutjanya nguwanpaku.” 20 Ngayulu wiya tjananya watjaṉu yalatji. Tjana Katutjanya nguwanpaku tjawirrilyi katirra tjunkula, mamuku mayutjukuṯarra tjunanyi, wiya tjana Katutja yiltaku tjunanyi. Wiya nyurrangarri tjanala tjungurringkula tjawirrilyi katirra tjunkunytjaku mamuku mayutjukuṯarra, wanti! 21 Yuḻṯa puntungka ngalkura tjikira wiyanyurra palula tjanala tjungurringkula tjawirrilyi katirra tjunkunytjaku mamuku mayutjukuṯarra. 22 Yalatji nyurrangarri tjawirrilyi katirra palumpa tjunkunytjala Katutjalu nyurrangarrinya ngurrkurringkula pungkutjipingkamarra.
23-24 Yiitjuku walytja tjaampalangku yalatji watjalpayi, “Nganaṉa Yiitjuku walytja nyinarra palya ngurra tjuṯakutu yankula yaṉangu tjuṯangka tjungurrinytjaku, Katutjanya nguwanpaku ngurrangkaṯarra.” Nganaṉa wiya yalatji kulintjaku, nganaṉa Yiitjuku walytja kutjupa tjuṯaku kulintjaku. 25 Tjiḻpi tjuṯangku Katutjanya nguwanpaku tjaatjingka kuka tjawirrilyi tjunkula Katutjanya nguwanpa waḻkulpayi. Kuka tjuṯa mantjira tjana kutu tawunukutu katirra kantinangka tjunkupayi yaṉangu tjuṯangku payimilantjaku. Yiitjuku walytja tjuṯangkunyurra palya kantinangka kuka palunya payimilara katirra ngurrangka kutjara ngalkuntjaku. Wiyanyurra yalatji kulintjaku, “Tjinguru kuka ngaatja Katutjanya nguwanpaku tjunutja. Ngayulu payimilantjawiyangku wantinytjaku.” Wiyanyurra yalatji kulintjaku, payimilaranyurra ngurrakutu katirra kutjara ngalkuntjaku. 26 Katutjanya nguwanpa mungutja tjuṯa nyinanyi. Katutjalu kutjungku nganaṉanya kuka yungkupayi kututja. Yalatji palumpa wangka yirriṯi tjunutja ngarrinyi, “Katutjalu kuka mangarriṯarra palyalpayi. Paluru kutjungku yunganyi nganaṉa palya ngalkunytjaku.”
27 Tjinguru Katutjaku ngurrpangkunta tjapilku, palumpa ngurrangka yankula ngalkuntjaku. Palunyatjanu nyuntu palunya wanara palumpa ngurrangka ngalkula! Tjinguru palurunta kuka mangarriṯarra mantjira yungku. Wiya nyuntu yalatji kulintjaku, “Tjinguru kuka mangarri ngaatja Katutjanya nguwanpaku tjunutja, ngayulu wiya ngalku.” Yalatji wiya nyuntu kulintjaku, kuka mangarri palunya nyuntu palya ngalkuntjaku, kulintjawiyangku. 28-29 Ngurra palula tjinguru Yiitjuku walytja kutjupa ngalyankula tjarrpaku. Palurunta watjalku, “Kuka ngaatja Katutjanya nguwanpaku tjunutja, ngali wiya ngalkuntjaku.” Wangka palunya nyuntu kulintjaku, wiya nyupali ngalkuntjaku, wanti! Paluru nyinarra yalatji watjantjala nyupali wiya ngalkuntjaku, wanti! Yuwa, Yiitjuku walytja kutjupaku wangkanyurra yalatji kulintjaku palya. Tjinguru tjaampalangkunyurra yalatji watjalku, “Ngayulu wiya Yiitjuku walytja kutjupa kulilku, walytjangkuṉa kulira tjinguru ngalkuku, tjinguruṉa wantiku. 30 Tjinguru ngayulu kuka palunya ngalkukitjangku kulilku. Yalatji kulira ngayulu Katutjanya waḻkulku kuka palunya yungutjangka. Yalatji waḻkura ngayulu palya kuka palunya ngalkuku. Wiya Yiitjuku walytja kutjupangku ngayunya marrkuntjaku.”
31 Tjinguru nyuntu ngurra kutjupakuṉungka nyinarra yalatji kulintjaku, “Ngaa ngurrara tjuṯangku yaalytjiyaalytji ngalkuṉi?, yaalytjiyaalytji tjana nyinanyi? Ngaa tjuṯa nguwanpaṉa ngayulu ngalkura nyinaku.” Palunyatjanu nyuntu palunya tjananya nguwanpangku ngalkuntjaku, tjananya nguwanpa nyinakitjangku. Paluru tjana nyuntunya nyakula yunyparringkula Katutjanyalpiya waḻkulku. 32 Tjinguru nyurrangarri Tjuwu tjuṯangka tjanala nyinaku. Tjanampa palyanyurra nyinanytjaku, tjana kutu Yiitjuku tjukarurru nyinanytjaku. Tjinguru nyurrangarri Tjuwuwiya tjuṯangka tjanala nyinaku. Tjanampa palyanyurra nyinanytjaku, tjana kutu Yiitjuku tjukarurru nyinanytjaku. Yalatji Yiitjuku walytja yuwankarra tjukarurru nyinanytjaku, nyurrangarri palya kutjupa tjuṯaku. 33 Yalatji ngayulu tjanampa yaṉangu tjuṯaku palya nyinapayi yalatji kulira, “Yaṉangu ngaa tjuṯangka wiyaṉa walytjangku kulira palyara nyinaku. Ngayulu tjanampa kulira palya nyinanytjaku, tjana Yiitjuku wangka kulira palumpa walytjarrinytjaku.”

- 1 Kurinytjiyalakutu
- <
- 10
- >

© 2006 BSA